# МОНГОЛ УЛСЫН 2024 ОНЫ ТӨСВИЙН ТУХАЙ ХУУЛИЙН ТӨСӨЛТЭЙ

**ХАМТ ӨРГӨН МЭДҮҮЛСЭН ХУУЛЬ, УЛСЫН ИХ ХУРЛЫН**

**ТОГТООЛЫН ТӨСЛИЙН ЖАГСААЛТ**

1. **Хууль:**
	1. Төсвийн тухай хуульд нэмэлт, өөрчлөлт оруулах тухай
	2. Төрийн албаны тухай хуульд нэмэлт оруулах тухай
	3. Ирээдүйн өв сангийн тухай хуулийг дагаж мөрдөх журмын тухай хуульд өөрчлөлт оруулах тухай
	4. Гаалийн тухай хуульд нэмэлт, өөрчлөлт оруулах тухай
	5. Нэмэгдсэн өртгийн албан татварын тухай хуульд нэмэлт оруулах тухай
	6. Хувь хүний орлогын албан татварын тухай хуульд нэмэлт, өөрчлөлт оруулах тухай
	7. Малын тоо толгойн албан татварын тухай хуульд нэмэлт, өөрчлөлт оруулах тухай
	8. Гаалийн тариф, гаалийн татварын тухай хуульд нэмэлт, өөрчлөлт оруулах тухай
	9. Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай
	10. Үнэт цаасны зах зээлийн тухай хуульд нэмэлт оруулах тухай
	11. Уул уурхайн бүтээгдэхүүний биржийн тухай хуульд нэмэлт оруулах тухай
	12. Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай
	13. Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль /Шинэчилсэн найруулга/-д өөрчлөлт оруулах тухай
	14. Монгол Улсын Засгийн газрын тухай хуульд нэмэлт, өөрчлөлт оруулах тухай
	15. Газрын тухай хуульд нэмэлт, өөрчлөлт оруулах тухай
	16. Кадастрын зураглал ба газрын кадастрын тухай хуульд өөрчлөлт оруулах тухай
	17. Газрын төлбөрийн тухай хуульд өөрчлөлт оруулах тухай
	18. Геодези, зураг зүйн тухай хуульд нэмэлт, өөрчлөлт оруулах тухай
	19. Зөвшөөрлийн тухай хуульд нэмэлт, өөрчлөлт оруулах тухай
	20. Авлигын эсрэг хуульд өөрчлөлт оруулах тухай
	21. Төр, хувийн хэвшлийн түншлэлийн тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай
2. **Улсын Их Хурлын тогтоол:**
	1. Тогтоолд өөрчлөлт оруулах тухай
	2. Засгийн газрын үнэт цаас гаргах эрх олгох тухай
	3. Засгийн газрын өрийн баталгаа гаргах зөвшөөрөл олгох тухай
	4. Тогтоолын хавсралтад нэмэлт, өөрчлөлт оруулах тухай
	5. Монгол Улсын 2024 оны төсвийн тухай хууль батлагдсантай холбогдуулан авах зарим арга хэмжээний тухай
	6. Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай
	7. Засгийн газарт чиглэл өгөх тухай

**МОНГОЛ УЛСЫН ХУУЛЬ**

2023 оны ... дугаар               Улаанбаатар

сарын ...-ны өдөр                                                                                                  хот

# ТӨСВИЙН ТУХАЙ ХУУЛЬД НЭМЭЛТ,ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Төсвийн тухай хуульд доор дурдсан агуулгатай дараах хэсэг, заалт нэмсүгэй:

**1/59 дүгээр зүйлийн 59.8, 59.9 дэх хэсэг:**

“59.8.Энэ хуулийн 59.1.2-т заасан эх үүсвэрээс сумын орон нутгийн хөгжлийн санд жилийн гүйцэтгэлийн үр дүнгийн үнэлгээг үндэслэн санхүүжилт олгож болно.

59.9.Энэ хуулийн 59.7, 59.8-д заасан дахин хуваарилах санхүүжилт нь орон нутгийн хөгжлийн нэгдсэн сангаас тухайн жил орон нутгийн төсөвт итгэлцүүрээр тооцож хуваарилах хэсэгт хамаарахгүй.”

**2/60 дугаар зүйлийн 60.2.10 дахь заалт:**

“60.2.10.энэ хуулийн 59.8-д заасан жилийн гүйцэтгэлийн үр дүнгийн үнэлгээг үндэслэж олгосон санхүүжилт.”

**2 дугаар зүйл.**Төсвийн тухай хуулийн 60 дугаар зүйлийн 60.10 дахь хэсгийн “Энэ хуулийн” гэсний дараа “59.8-д заасан санхүүжилт, ” гэж нэмсүгэй.

**3 дугаар зүйл.**Төсвийн тухай хуулийн 59 дүгээр зүйлийн 59.2.2 дахь заалт, 59.7 дахь хэсгийг доор дурдсанаар өөрчлөн найруулсугай:

**1/59 дүгээр зүйлийн 59.2.2 дахь заалт:**

“59.2.2.энэ зүйлийн 59.8-д зааснаас бусад хэсгийн 60 хувийг хүн амын тоо, алслалт, нутаг дэвсгэрийн хэмжээ, уул уурхайн болон газрын тосны итгэлцүүрийг тус тус харгалзан хуваарилах;”

**2/59 дүгээр зүйлийн 59.7 дахь хэсэг:**

“59.7.Энэ хуулийн 59.1.2-т заасан эх үүсвэрээс бүрдсэн орлогын 10 хувийг тухайн эх үүсвэрийн 20 ба түүнээс дээш хувийг бүрдүүлэх аймагт тэнцүү хэмжээгээр, 20 хувийг тухайн эх үүсвэрийн 20 хүртэлх хувийг бүрдүүлэх аймагт бүрдүүлсэн хэмжээгээр нь хувь тэнцүүлж, мөн хуулийн 59.1.5-д заасан эх үүсвэрээс бүрдсэн орлогын 30 хувийг тухайн эх үүсвэрийн 1 ба түүнээс дээш хувийг бүрдүүлэх аймагт тэнцүү хэмжээгээр тус тус хуваарилна.”

**4 дүгээр зүйл.**Төсвийн тухай хуулийн 7 дугаар зүйлийн 7.9 дэх хэсгийн “төрийн болон орон нутгийн өмчийн төрөлжсөн мэргэжлийн эмнэлэг, нэгдсэн эмнэлэг, сум, тосгоны эрүүл мэндийн төвийн төсвийн” гэснийг “гүйцэтгэлд суурилсан санхүүжилтийн зарчмаар санхүүждэг байгууллагын” гэж, 24 дүгээр зүйлийн 24.7 дахь хэсгийн “3.1.1, 3.1.2-т заасан нийтээр тэмдэглэх баярын болон тэмдэглэлт өдөр, тэдгээртэй адилтгах аливаа өдөрлөг, ойн баярт” гэснийг “3.1.2, 4.1.3-4.1.10-т заасан нийтээр тэмдэглэх баярын болон тэмдэглэлт өдөр, тэдгээртэй адилтгах аливаа өдөрлөгт” гэж, 59 дүгээр зүйлийн 59.2.3 дахь заалтын “заасан хувь хэмжээгээр” гэснийг “зааснаар” гэж, 60 дугаар зүйлийн 60.6 дахь хэсгийн “орлогын 50-аас доошгүй хувийг” гэснийг “орлогыг” гэж тус тус өөрчилсүгэй.

**5 дугаар зүйл.**Төсвийн тухай хуулийн 59 дүгээр зүйлийн 59.3.3 дахь заалтын “хүн амын нягтрал, алслалт,” гэснийг хассугай.

**6 дугаар зүйл.**Төсвийн тухай хуулийн 59 дүгээр зүйлийн 59.2.1 дэх заалтыг хүчингүй болсонд тооцсугай.

**7 дугаар зүйл.**Энэ хуулийг 2024 оны 01 дүгээр сарын 01-ний өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Төсвийн тухай хуульд нэмэлт, өөрчлөлт оруулах тухай хуулийн төслийн талаар*

Орон нутагт уул уурхайн үйл ажиллагааг дэмжих, Орон нутгийн хөгжлийн сан (ОНХС)-гийн хөрөнгийг үр дүнд үндэслэн, уул уурхайн олборлолт хийгдэж буй аймаг, сумдад түлхүү хуваарилах бодлогыг баримталж, Төсвийн тухай хуулийн 59.7-д заасан ашигт малтмалын нөөц ашигласны төлбөрөөс төвлөрсөн орлогыг орон нутагт дахин хуваарилдаг хувь, хэмжээг нэмэгдүүлэх зохицуулалтыг хуулийн төсөлд тусгалаа.

Орон нутгийн хөгжлийн сангийн хөрөнгийн зарцуулалтыг үр ашигтай болгох, орон нутгийн засаглалыг дэмжих, сайжруулах зорилгоор сумдад үр дүнд суурилсан санхүүжилт буюу урамшууллын тогтолцоог туршин нэвтрүүлэх зорилгоор Монгол Улсын Засгийн газар, “Олон улсын хөгжлийн ассоциаци” хооронд байгуулсан гэрээний дагуу “Тогтвортой амьжиргаа-3” төслөөс “Сайн засаглал-үр дүнд суурилсан урамшуулал хөтөлбөр”-ийг 2017 оноос эхлэн хэрэгжүүлсэн. Тус хөтөлбөрийн хүрээнд 330 сумын засаглалын түвшнийг жилийн гүйцэтгэлээр үнэлж, болзол хангасан сумдад төслийн санхүүжилтээр жил бүр урамшуулал олгож байна. “Тогтвортой амьжиргаа-3” төслийн хэрэгжих хугацаа 2023 оны 12 дугаар сард дуусгавар болж байгаа бөгөөд жилийн гүйцэтгэлийн үнэлгээг системээр хийж, цаашид ашиглах боломжтой болсон тул урамшууллыг Орон нутгийн хөгжлийн нэгдсэн сангийн эх үүсвэр буюу Төсвийн тухай хуулийн 59 дүгээр зүйлийн 59.1.2-т заасан эх үүсвэрээс санхүүжүүлэхээр тусгалаа.

“Шинэ сэргэлтийн бодлого”-ын хот, хөдөөгийн сэргэлтийг дэмжих төсвийн бодлогын хүрээнд тухайн орон нутгийн иргэдийн санал, санаачилга дээр тулгуурлан зарцуулагддаг хөрөнгийн хэмжээг сумдад нэмэгдүүлэх зорилгоор аймаг, нийслэлийн ОНХС-аас сумдын ОНХС-д итгэлцүүрээр хуваарилагдах хөрөнгийн хэмжээг 60 хувь болгох, уул уурхай, газрын тосны олборлолт хийгдэж байгаа сумдад илүү хуваарилах зорилгоор сумдын ОНХС-д хуваарилах итгэлцүүрт уул уурхайн болон газрын тосны итгэлцүүрийг нэмж 4 итгэлцүүр болгох, мөн улсын төсвөөс ОНХС-д хуваарилагддаг ашигт малтмалын хайгуул, ашиглалтын тусгай зөвшөөрлийн төлбөрийн орлогыг сум дүүргийн ОНХС-д хуваарилахдаа тусгай зөвшөөрлийн талбай байрших тухайн суманд 100 хувь олгох зохицуулалтыг тусгасан.

Мөн Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 15 дугаар зүйлийн 15.1.5 дахь заалттай Төсвийн тухай хуулийн 59 дүгээр зүйлийн 59.3.3 дахь заалтыг нийцүүлэх зорилгоор “хүн амын нягтрал, алслалт” гэснийг хасахаар, Төсвийн тухай хуулийн 59 дүгээр зүйлийн 59.2.1 дэх заалт нь 2022 оны 11 дүгээр сарын 11-ний өдрийн “Төсвийн тухай хуульд нэмэлт, өөрчлөлт оруулах тухай” хуулиар хүчингүй болсон 60 дугаар зүйлийн 60.11 дэх хэсэгтэй холбоотой тул тус заалтыг хүчингүй болгохоор хуулийн төсөлд тусгалаа.

Төрийн үйлчилгээг либералчлах, төрөөс санхүүжүүлж байгаа үйлчилгээ бүрийг чанартай, хүртээмжтэй хүргэхэд тулгарч байгаа асуудлуудыг санхүүжилтийн механизмаар нь дамжуулж шийдвэрлэх зорилгоор 2021 онд эрүүл мэндийн салбарт, 2022 оноос боловсролын салбарт гүйцэтгэлд суурилсан санхүүжилтийн шинэчлэл хийсэн билээ. Энэ хүрээнд төрөөс иргэнд үзүүлж байгаа нийгмийн суурь үйлчилгээг хамгийн үр ашигтай байхаар зохион байгуулж, үйлчилгээний өртгийг бодитой тогтоох, үйлчилгээг хүргэж байгаа төрийн байгууллагуудад зарцуулалтын уян хатан эрх мэдлийг хариуцлагын олгож байна.

Боловсрол, эрүүл мэндийн салбарын жишгээр гүйцэтгэлд суурилсан санхүүжилтийн зарчмаар ажиллах төрийн байгууллагуудын тоо нэмэгдэх хандлагатай байгааг харгалзан тухайн жилийн батлагдсан төсвийн санхүүжилтийг дараагийн төсвийн жилд зарцуулах эрх мэдлийг боловсролын салбар болон цаашид “гүйцэтгэлд суурилсан санхүүжилт”-ийн зарчмаар ажиллах төрийн бусад байгууллагуудад хамааруулах зорилгоор Төсвийн тухай хуулийн 7 дугаар зүйлийн 7.9 дэх хэсэгт өөрчлөлт оруулах хуулийн төсөл боловсруулав.

Улсын Их Хурлын 2023 оны 7 дугаар сарын 7-ны өдрийн чуулганаар баталсан Төсвийн тухай хуульд нэмэлт, өөрчлөлт оруулах тухай хуулиар “*төсвийн хөрөнгө, төрийн болон орон нутгийн өмчит, төрийн болон орон нутгийн өмчийн оролцоотой хуулийн этгээдийн төрд болон орон нутагт ногдох хөрөнгийг Нийтээр тэмдэглэх баярын болон тэмдэглэлт өдрүүдийн тухай хуулийн 3.1.1, 3.1.2-т заасан нийтээр тэмдэглэх баярын болон тэмдэглэлт өдөр, тэдгээртэй адилтгах аливаа өдөрлөг, ойн баярт зориулж зарцуулахыг хориглоно*." гэсэн агуулга бүхий 24.7 дахь хэсгийг шинээр нэмсэн.

Энэхүү нэмэлтийн дагуу жил бүрийн 7 дугаар сарын 10-15-ны өдрүүдэд тэмдэглэдэг Үндэсний их баяр наадам, Ардын хувьсгалын ойн баярын бэлтгэл болон зохион байгуулалтын арга хэмжээнд зориулж аймаг, нийслэлийн төсвөөс болон Монгол Улсын Ерөнхийлөгчийн төсвөөс баяр наадмын зардал хуваарилах боломжгүй болсон байна.

Иймд дээр дурдсан хориглосон хэсэгт үндэсний баяр наадмыг хамаарахгүй байхаар тооцож шаардлагатай төсвийг холбогдох төсвийн ерөнхийлөн захирагч нарын 2024 оны төсвийн төсөлд тусгасан тул Төсвийн тухай хуулийн 24 дүгээр зүйлийн 24.7 дахь хэсэгт өөрчлөлт оруулах хуулийн төсөл боловсруулав.

---o0o---

**МОНГОЛ УЛСЫН ХУУЛЬ**

2023 оны ... дугаар               Улаанбаатар

сарын ...-ны өдөр                                                                                                  хот

# ТӨРИЙН АЛБАНЫ ТУХАЙ ХУУЛЬД НЭМЭЛТ ОРУУЛАХ ТУХАЙ

**1 дүгээр зүйл.**Төрийн албаны тухай хуульд доор дурдсан агуулгатай дараах хэсэг нэмсүгэй:

**1/23 дугаар зүйлийн 23.9, 23.10 дахь хэсэг, Тайлбар:**

“23.9.Улаанбаатар хотоос тухайн орон нутагт иргэний шилжилт хөдөлгөөний бүртгэл хийлгэж Төрийн захиргааны албан тушаалд гурваас доошгүй жил ажилласан иргэнийг энэ хуулийн 23.2-т заасан томилогдох хугацааг аймгийн төвийн суманд 1 жил ажилласан хугацааг 1 жил 3 сараар, аймгийн төвөөс бусад сум, тосгонд 1 жил ажилласан хугацааг 1 жил 6 сар ажилласантай тус тус дүйцүүлэн тооцож болно.

23.10.Энэ хуулийн 44.1-д заасны дагуу төрийн жинхэнэ албан хаагчийг шилжүүлэн ажиллуулахад мөн хуулийн 23.9 дэх хэсэгт хамаарахгүй.

Тайлбар:Энэ хуулийн 23.9-д заасан ажилласан жилийн хугацааг 2024 оны 01 дүгээр сарын 01-ний өдрөөс эхлэн тооцно."

**2/57дугаар зүйлийн 57.18 дахь хэсэг:**

“57.18.Төсвийн байгууллагын нягтлан бодогчийн албан тушаалын ангилал, зэрэглэлийг тухайн салбарын төрийн албан хаагчийн албан тушаалын ангилал, зэрэглэлтэй адил байхаар тогтоож болно.”

**2 дугаар зүйл**.Төрийн албаны тухай хуулийн 57 дугаар зүйлийн 57.17 дахь хэсгийн “Захиргааны” гэсний дараа “, үйлчилгээний болон улс төрийн” гэж нэмсүгэй.

**3 дугаар зүйл.**Энэ хуулийг 2024 оны 01 дүгээр сарын 01-ний өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Төрийн албаны тухай хуульд нэмэлт оруулах тухай*

Монгол Улсын Их Хурлын 2021 оны 106 дугаар тогтоолоор баталсан “Шинэ сэргэлтийн бодлого”-ыг хэрэгжүүлэх эхний үе шатны үйл ажиллагааны хөтөлбөрийн 6.4.1-д “Улаанбаатар хотоос бусад орон нутагт ажиллах төрийн албан хаагч Төрийн албаны тухай хуульд заасан ажилласан жилийг тогтоосон тусгай шаардлагын 50 хувийг хангасан бол хугацаанаас өмнө шатлан дэвшүүлэх” гэж заасны дагуу Төрийн албаны тухай хуулийн 23 дугаар зүйлийн 23.2.4 дэх заалтад нэмэлт оруулах тухай хуулийн төслийг боловсруулав.

“Шинэ сэргэлтийн бодлого”-ын хот, хөдөөгийн сэргэлтийг дэмжих төсвийн бодлогын хүрээнд төрийн албан хаагчид орон нутагт тогтвор, суурьшилтай ажиллах нөхцөлийг баталгаажуулах зорилгоор төрийн албан хаагчдад орон нутгийн нэмэгдлийг 2023 оноос эхлэн олгож байна. Аймаг, суманд ажиллаж байгаа төрийн захиргааны албан хаагчид 20 ба түүнээс дээш хувийн нэмэгдэл авч эхлээд байгаа бол орон нутгийн боловсрол, эрүүл мэнд, соёл зэрэг нийгмийн суурь үйлчилгээний салбарын төрийн үйлчилгээний албан хаагчид 8-20 хувийн нэмэгдэл авч байна. Ирэх 2024 оноос хөдөөгийн суманд ажиллаж байгаа төрийн захиргаа, төрийн үйлчилгээ, улс төрийн албан хаагчдад сар бүр үндсэн цалингийн 40 хувиар, харин аймгийн төвийн сум болон нийслэлийн алслагдсан гурван дүүрэгт ажиллаж байгаа дээрх ангиллын албан хаагчдад сар бүр үндсэн цалингийн 20 хувиар тус тус тооцож нэмэгдэл олгохоор тооцож төсвийн төсөлд тусгасан. Уг нэмэгдэлд төрийн нийтлэг үйлчилгээний албан хаагчид болон улс төрийн албан хаагчдыг ирэх оноос нэмж хамруулахаар тооцсон бөгөөд энэхүү нэмэгдлийг олгохтой холбогдуулан Төрийн албаны тухай хуулийн 57 дугаар зүйлийн 57.17 дахь хэсэгт нэмэлт оруулах тухай хуулийн төслийг боловсруулав.

Төсвийн байгууллагын нягтлан бодогчийн үндсэн цалин бусад төрийн үйлчилгээний ажилтны үндсэн цалингаас 160.0-220.0 мянган төгрөгөөр доогуур тогтоогдсон, мөн орон нутагт ажиллаж байгаа төрийн захиргааны болон төрийн үйлчилгээний албан хаагчдад олгодог нэмэгдэлд төсвийн байгууллагын нягтлан бодогч хамрагдаагүй үлдсэн байна. Иймд төрийн албан хаагчдын хооронд үүссэн цалингийн ялгаатай байдлыг арилгах үүднээс хуулийн төсөлд нэмэлт оруулах тухай төслийг боловсруулав. Хуулийн төсөл батлагдсанаар төсвийн байгууллагад ажиллаж байгаа 4.1 мянган нягтлан бодогчийн цалингийн ангилал, зэрэглэл өөрчлөгдөж суурь цалингийн ялгаатай байдал арилах болно.

---о0о---

**МОНГОЛ УЛСЫН ХУУЛЬ**

2023 оны ... дугаар               Улаанбаатар

сарын ...-ны өдөр                                                                                                  хот

# ИРЭЭДҮЙН ӨВ САНГИЙН ТУХАЙ ХУУЛИЙГ ДАГАЖ МӨРДӨХ ЖУРМЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Ирээдүйн өв сангийн тухай хуулийг дагаж мөрдөх журмын тухай хуулийн 53 дугаар зүйлийн “2023 онд 0, 2024 оноос 65” гэснийг “2024 онд 20, 2025 онд 40, 2026 оноос 65” гэж өөрчилсүгэй.

**2 дугаар зүйл.**Энэ хуулийг 2024 оны 01 дүгээр сарын 01-ний өдрөөс эхлэн дагаж мөрдөнө.

  Гарын үсэг

## ТАНИЛЦУУЛГА

*Ирээдүйн өв сангийн тухай хуулийг дагаж*

*мөрдөх журмын тухай хуульд өөрчлөлт оруулах тухай*

Ирээдүйн өв сангийн тухай хуулийг дагаж мөрдөх журмын тухай хуулийн 53 дугаар зүйлдашигт малтмалын нөөц ашигласны төлбөрөөс Төсвийн тогтвортой байдлын тухай хуулийн дагуу Төсвийн тогтворжуулалтын санд хуваарилаад үлдэх хэсгээс Ирээдүйн өв санд хуваарилах хувь 2024 оноос эхлэн 65 хувь байна гэж заасан.

Төсөв хооронд оновчтой зохицуулалт хийх, төсвийн тэнцвэржүүлсэн тэнцлийг сайжруулах, төсвийн тогтвортой байдлыг хангах зайлшгүй шаардлага үүсээд байгаа тул Ирээдүйн өв сангийн тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийг боловсруулав.

Төсөвт төвлөрсөн ашигт малтмалын нөөц ашигласны төлбөрөөс Төсвийн тогтвортой байдлын тухай хуулийн дагуу Төсвийн тогтворжуулалтын санд хуваарилаад үлдэх хэсгийн 65 хувийг Ирээдүйн өв санд төвлөрүүлэх заалтыг 2024 онд 20 хувь, 2025 онд 40 хувь, 2026 оноос эхлэн буцаагаад 65 хувьд хүргэх зохицуулалтыг хуулийн төсөлд тусгасан болно.

Хуулийн төсөл батлагдсанаар улсын төсвийн орлого нэмэгдэж, шаардлагатай зардлыг санхүүжүүлэх, төсвийн тэнцэл сайжирч, алдагдал буурах нөхцөл бүрдэнэ.

---о0о---

**МОНГОЛ УЛСЫН ХУУЛЬ**

2023 оны ... дугаар              Улаанбаатар

сарын ...-ны өдөр                                                                                                 хот

# ГААЛИЙН ТУХАЙ ХУУЛЬД  НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Гаалийн тухай хуулийн 280 дугаар зүйлд доор дурдсан агуулгатай 280.7 дахь хэсэг нэмсүгэй:

“280.7.Улаанбаатар хотоос бусад орон нутагт тасралтгүй тав болон түүнээс дээш жил ажиллаж байгаа гаалийн улсын байцаагчид таван жил тутамд арван хоёр сарын үндсэн цалинтай тэнцэх хэмжээний мөнгөн тэтгэмжийг тухайн байгууллагаас олгоно.”

**2 дугаар зүйл.**Гаалийн тухай хуулийн 13 дугаар зүйлийн 13.2 дахь хэсгийн “ангиллын” гэснийг “ангилал болон Татварын ерөнхий хуулийн 33 дугаар зүйлийн 33.4 дэх хэсэгт заасан журмын дагуу олгосон зураасан" гэж, 138 дугаар зүйлийн 138.3 дахь хэсгийн “сонгон шалгаруулалтын” гэснийг “дуудлага худалдааны” гэж тус тус өөрчилсүгэй.

**3 дугаар зүйл**.Энэ хуулийн 2 дугаар зүйлээр өөрчилж буй Гаалийн тухай хуулийн 13 дугаар зүйлийн 13.2 дахь хэсгийн өөрчлөлтийг 2024 оны 07 дугаар сарын 01-ний өдрөөс, бусад нэмэлт, өөрчлөлтийг 2024 оны 01 дүгээр сарын 01-ний өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Гаалийн тухай хуульд нэмэлт, өөрчлөлт оруулах тухай*

Монгол Улсын гаалийн албанд одоогоор 1346 гаалийн улсын байцаагч, үүнээс хилийн боомтод буюу хөдөө орон нутагт байрлах харьяа гаалийн газар, хороодод 1175 байцаагч ажиллаж байна. Гаалийн шинэчлэлийн хүрээнд хилийн зарим боомт 24 цагийн хуваарьт шилжиж байгаа, мөн дийлэнх боомтуудын ажлын ачаалал нэмэгдэж байгаатай холбогдуулан батлагдсан орон тоонд багтаан хилийн боомтод буюу хөдөө орон нутагт байрлах харьяа гаалийн газар, хороодод ажиллах гаалийн улсын байцаагчдын нийгмийн баталгааг сайжруулах шаардлагатай байна. Хот, хөдөөгийн сэргэлтийг дэмжих төсвийн бодлогын хүрээнд гаалийн шинэчлэлийг эрчимжүүлэх, хөдөө орон нутагт ажиллах төрийн албан хаагчийг тогтвор суурьшилтай ажиллах нөхцөлийг хангах зорилгоор аймгийн төвийн сумаас бусад суманд тасралтгүй ажиллаж байгаа гаалийн албан хаагчдад таван жил тутамд нэг удаа 12 сарын үндсэн цалинтай нь тэнцэх хэмжээний мөнгөн урамшууллыг олгохоор тооцож шаардагдах зардлыг 2024 оны төсвийн төсөлд тусгасантай холбогдуулан Гаалийн тухай хуулийн 280 дугаар зүйлд нэмэлт оруулах тухай хуулийн төслийг боловсруулав.

Зөвшөөрлийн тухай хуулиар “Татваргүй барааны дэлгүүр ажиллуулах” тусгай зөвшөөрлийг дуудлага худалдааны журмаар олгохоор зохицуулсан. Харин Гаалийн тухай хуулиар дээрх үйл ажиллагаа эрхлэх тусгай зөвшөөрлийг сонгон шалгаруулалтын үндсэн дээр олгохоор тусгасан нь хууль хоорондын зөрчлийг бий болгож байна. Тусгай зөвшөөрөл олгох харилцааг нарийвчлан зохицуулсан хууль нь Зөвшөөрлийн тухай хууль тул Гаалийн тухай хуулийг уг хуульд нийцүүлэх зорилгоор Гаалийн тухай хуулийн 138 дугаар зүйлийн 138.3 дахь хэсгийг өөрчлөх хуулийн төсөл боловсруулав.

Татварын ерөнхий хуулийн 33 дугаар зүйлийн 33.4 дэх хэсэгт заасан журамд бараа, бүтээгдэхүүнийг экспортлох, импортлох этгээд нь гаалийн байгууллагад мэдүүлэхдээ олон улсын стандартыг хангасан зураасан кодыг оруулахаар заасан. Иймд гаалийн байгууллагын гадаад худалдааны статистик мэдээлэл, бүртгэлийн уялдааг хангах зорилгоор бараа, бүтээгдэхүүнийг бүртгэхэд БТКУС-ийн ангиллаас гадна олон улсын стандартыг хангасан зураасан кодыг ашиглах нөхцөлийг бүрдүүлэх зорилгоор Гаалийн тухай хуульд өөрчлөлт оруулах тухай хуулийн төслийг боловсрууллаа.

Тус хуулийн төсөл батлагдсанаар бараа, бүтээгдэхүүний гарал үүслийн бүртгэл, хяналтын тогтолцоо сайжрах, улмаар хүнс болон эмийн чанар, аюулгүй байдлыг хангах, гаалийн үйл ажиллагааг автоматжуулах, "Гадаад худалдааны цахим нэг цонх" мэдээллийн системийн үйлчилгээ, бизнесийн үйл ажиллагаанд эрх бүхий этгээд зөвшөөрөлтэй олгохтой холбоотой үйл ажиллагааг хялбаршуулах боломж бүрдэх зэрэг ач холбогдолтой.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# НЭМЭГДСЭН ӨРТГИЙН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ

**1 дүгээр зүйл.**Нэмэгдсэн өртгийн албан татварын тухай хуулийн 13 дугаар зүйлд доор дурдсан агуулгатай 13.1.29 дэх заалт нэмсүгэй:

“13.1.29.малчин, мал бүхий этгээдийн борлуулсан таван хошуу мал, анхан шатны боловсруулалтад ороогүй мах, сүү, арьс шир, ноолуур, хонь болон тэмээний ноос, сарлагийн хөөвөр.”

**2 дугаар зүйл.**Энэ хуулийг 2024 оны 01 дүгээр сарын 01-ний өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Нэмэгдсэн өртгийн албан татварын тухай хуульд нэмэлт оруулах тухай хуулийн төсөл*

Татварын хуульд заасны дагуу жилийн 50.0 сая төгрөгөөс дээш борлуулалтын орлоготой малчин, мал бүхий этгээд нэмэгдсэн өртгийн албан татвар /цаашид “НӨАТ” гэх/ суутган төлөгчөөр бүртгүүлж сар бүр НӨАТ-ын тайлан гаргах үүрэг хүлээдэг. Үүний дагуу Монгол Улсад 250 мянга орчим малчин, мал бүхий этгээд татвар төлөгчөөр бүртгэгдсэнээс 2022 оны жилийн эцсийн байдлаар 470 малчин НӨАТ суутган төлөгчөөр бүртгүүлжээ. Түүнчлэн нийт малчдын 23 хувь нь 369.3 тэрбум төгрөгийн малын гаралтай түүхий эдийн борлуулалтын орлогоо тайлагнаж, тодорхой хэмжээнд төлбөрийн баримт олгож байна.

 Малчид, мал бүхий этгээдүүд НӨАТ-ын тооцоо хийх, бүртгэл хөтлөх, тайлан гаргахад хүндрэлтэй байдаг тул татварын албанаас малчдын малын гаралтай түүхий эдийн борлуулалтыг төлбөрийн баримтаар бүртгэх үйл ажиллагааг хялбаршуулан цахимжуулж, малчдад хүндрэлгүй байдлаар аж ахуйн нэгжүүд цахимаар бүртгэх технологийн боломжийг олгосон билээ.

Гэвч татварын тайлан, бүртгэлийн шаардлагаас шалтгаалан малчид түүхий эдээ дотоодын үйлдвэр, хоршоонд нийлүүлэхээс илүү дамжуулан борлуулагчдад бүртгэлгүй борлуулах хандлагатай байгаа нь малчдын татварын эрсдэлийг нэмэгдүүлэх, боловсруулах үйлдвэрүүдийн өртөг, татварын ачааллыг нэмэгдүүлэх, түүхий эдийн хомсдолд орох зэрэг сөрөг нөлөөг үүсгэж байна. Энэ нь Монгол Улсын хөгжлийн бодлогын баримт бичгүүдэд тусгагдсан хөдөө аж ахуйн бүтээгдэхүүний боловсруулалтын түвшнийг дээшлүүлэх, малын гаралтай бүтээгдэхүүний экспортыг нэмэгдүүлэх зорилтыг хэрэгжүүлэхэд сөргөөр нөлөөлж байна.

Иймд малчдын татварын орчныг энгийн, ойлгомжтой болгох, хялбаршуулах, татварын эрсдэлийг бууруулах, дотоодын боловсруулах үйлдвэрүүдэд тулгараад буй хүндрэлтэй асуудлыг шийдвэрлэх зорилгоор малчин, мал бүхий этгээдийн борлуулсан таван хошуу мал, анхан шатны боловсруулалтад ороогүй мах, сүү, арьс шир, хонь болон тэмээний ноос, ноолуур, сарлагийн хөөврийг НӨАТ-аас чөлөөлөхөөр хуулийн төсөл боловсрууллаа.

Нэмэгдсэн өртгийн албан татварын тухай хуулийн 14.1.4-т зааснаар малчид суутган төлөгчөөр бүртгэгдсэн эсэхээс үл хамааран дотоодын үйлдвэрлэгчдийн худалдан авсан малын гаралтай бүтээгдэхүүний үнийн дүнд 10 хувийн албан татвар шингэсэн гэж үзэж албан татварыг хасаж тооцдог тул энэ хуулийн төслөөр боловсруулах үйлдвэрүүд болон малчдын татварын ачаалал нэмэгдэхгүй, төсвийн орлогод сөрөг нөлөө үзүүлэхгүй юм.

---o0o---

**МОНГОЛ УЛСЫН ХУУЛЬ**

2023 оны .....дугаар Улаанбаатар

сарын ....-ны өдөр хот

# ХУВЬ ХҮНИЙ ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Хувь хүний орлогын албан татварын тухай хуульд доор дурдсан агуулгатай дараах хэсэг нэмсүгэй:

**1/20 дугаар зүйлийн 20.4, 20.5 дахь хэсэг:**

“20.4.Засгийн газар, аймаг, нийслэл, Монгол Улсад байрладаг албан татвар төлөгчийн дотоодын үнэт цаасны анхдагч болон хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа, бусад үнэт цаасыг Монгол Улсад байрладаггүй албан татвар төлөгч борлуулсны орлогод албан татвар ногдуулах орлогыг энэ хуулийн 17.1.3-т заасны дагуу тодорхойлно.

20.5.Дотоодын үнэт цаасны анхдагч болон хоёрдогч зах зээлд нээлттэй арилжаалсан Засгийн газар, аймаг, нийслэл, Монгол Улсад байрладаг албан татвар төлөгчийн өрийн хэрэгсэл /бонд/, хувьцаа, бусад үнэт цаас борлуулсны орлогод албан татвар ногдуулах орлогыг тодорхойлох, суутган тооцох, төсөвт төлөхөд Аж ахуйн нэгжийн орлогын албан татварын тухай хуулийн 18.14-т заасан журмыг баримтална.”

**2/23 дугаар зүйлийн 23.16, 23.17 дахь хэсэг:**

“23.16.Нийслэлийн Багануур, Багахангай, Налайх дүүрэг болон аймаг, сумын хилийн цэсийн дотор баригдсан нийтийн зориулалттай орон сууцны барилгад хүн амьдран суух зориулалтаар орон сууц түрээслүүлсний орлогод ногдох албан татварыг 2024-2026 онд 90 хувиар, 2027-2029 онд 50 хувиар тус тус хөнгөлнө.

23.17.Засгийн газар, аймаг, нийслэл, Монгол Улсад байрладаг албан татвар төлөгчийн дотоодын үнэт цаасны анхдагч болон хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа, бусад үнэт цаас борлуулсны орлогод ногдох албан татварыг 2024-2026 онд 90 хувиар, 2027-2029 онд 50 хувиар тус тус хөнгөлнө.”

**3/25 дугаар зүйлийн 25.8 дахь хэсэг:**

 “25.8.Дотоодын үнэт цаасны анхдагч болон хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа, бусад үнэт цаас борлуулсны орлогод ногдуулах албан татварыг Үнэт цаасны зах зээлийн тухай хуулийн 24.1.9, 24.1.10-т заасан зохицуулалттай үйл ажиллагаа эрхлэгч этгээд ногдуулж, суутгана.”

**2 дугаар зүйл.**Хувь хүний орлогын албан татварын тухай хуулийн 21 дүгээр зүйлийн 21.2.5 дахь заалт, 25 дугаар зүйлийн 25.1.6 дахь заалт, 27.1 дугаар зүйлийн 27.1 дэх хэсгийн “20.1-д” гэснийг “20.1, 20.4-т” гэж тус тус өөрчилсүгэй.

**3 дугаар зүйл.**Хувь хүний орлогын албан татварын тухай хуулийн 15 дугаар зүйлийн 15.6 дахь хэсгийн “Тайлангаар баталгаажсан өмнөх жилийн албан татвар ногдох орлогын хэмжээ 50.0 сая төгрөгөөс хэтрээгүй нөхцөлд тухайн” гэснийг, мөн зүйлийн 15.7 дахь хэсгийн “Нэмэгдсэн өртгийн албан татварын тухай хуульд заасан нөхцөл, шаардлагыг хангаж нэмэгдсэн өртгийн албан татвар суутган төлөгчөөр бүртгүүлсэн,” гэснийг, мөн хэсгийн “эрхтэй” гэснийг тус тус хассугай.

**4 дүгээр зүйл.**Энэ хуулийн 1 дүгээр зүйлийн 1, 3 дахь хэсэг, 2 дугаар зүйлийг 2024 оны 01 дүгээр сарын 01-ний өдрөөс, 1 дүгээр зүйлийн 2 дахь хэсэг, 3 дугаар зүйлийг 2024 оны 01 дүгээр сарын 01-ний өдрөөс 2030 оны 01 дүгээр сарын 01-ний өдөр хүртэл тус тус дагаж мөрдөнө.

Гарын үсэг

## ТАНИЛЦУУЛГА

*Хувь хүний орлогын албан татварын тухай*

*хуульд нэмэлт, өөрчлөлт оруулах тухай*

Улсын Их Хурал, Засгийн газраас хөрөнгийн зах зээлийг хөгжүүлэхээр авч хэрэгжүүлж буй бодлогын үр дүнд Монгол Улсын Хөрөнгийн биржийн зах зээлийн үнэлгээ 2023 оны 06 дугаар сард түүхэндээ анх удаа 10 их наяд төгрөгийг давсан. Энэ нь 2021 оны жилийн эцэстэй харьцуулахад 4.1 их наяд төгрөг буюу 69 хувь, 2022 оны жилийн эцэстэй харьцуулахад 3.2 их наяд төгрөг буюу 46 хувиар тус тус нэмэгдсэн үзүүлэлт юм. Цаашид хөрөнгийн зах зээлийн өсөлтийг дэмжих, тогтвортой хадгалахад үнэт цаасны борлуулсны орлогод ногдуулах татварын одоогийн тогтолцоог боловсронгуй болгох зайлшгүй шаардлагатай байна.

Тухайлбал, Монгол Улсад байрладаггүй албан татвар төлөгч дотоодын үнэт цаасны зах зээлд шууд хөрөнгө оруулан худалдан авсан хувьцаа, өрийн хэрэгслээ борлуулахад татвар ногдуулах орлогыг нийт дүнгээс тооцдог ялгаатай дэглэм үйлчилж байгаа нь цаашид гадаадын стратегийн хөрөнгө оруулагч татахад сөргөөр нөлөөлж байна. Иймд гадаадын хөрөнгө оруулагчийн дотоодын хувьцаа, үнэт цаас борлуулсны орлогод албан татвар ногдуулах орлогыг тодорхойлохдоо Монгол Улсад байрладаг албан татвар төлөгчийн адилаар тухайн хувьцаа, үнэт цаасыг худалдан авахад гарсан холбогдох зардлыг хасаж тооцохоор хуулийн төсөлд тусгалаа.

Мөн өрийн хэрэгсэл /бонд/, хувьцаа, үнэт цаас борлуулсны орлогыг татвар төлөгч өөрөө тайлагнан төсөвт төлөхөөр татварын хуульд заасан боловч энэ төрлийн татварын тайлангийн ирц хангалтгүй байгаагаас татварын орчин ойлгомжгүй, хөрөнгө оруулагчдад хүндрэлтэй нөхцөл үүсэж байна. Иймд Монгол Улсад байрладаг албан татвар төлөгч, Засгийн газар, аймаг, нийслэлийн дотоодын үнэт цаасны анхдагч болон хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа борлуулсны орлогод ногдох орлогын албан татварыг 2024-2026 онд 90 хувиар, 2027-2029 онд 50 хувиар тус тус хөнгөлөхөөр төлөвлөлөө. Ингэхдээ хувьцаа, үнэт цаас борлуулсны орлогод ногдох албан татварыг үнэт цаасны төвлөрсөн хадгаламжийн болон кастодианы үйл ажиллагаа эрхэлдэг аж ахуйн нэгж нь ногдуулж, суутган төсөвт төлж, тайлагнахаар тусгасан.

Шинэ сэргэлтийн бодлогын Хот, хөдөөгийн сэргэлтэд аймгийн төвүүдийг бие даасан хот болгон хөгжүүлэх, шинэ суурьшлын бүсийн бүтээн байгуулалтыг эрчимжүүлж, Улаанбаатар хотоос орон нутагт шилжин суурьшсан иргэд, аж ахуйн нэгжийг цогц бодлогоор дэмжих замаар төвлөрлийг сааруулахаар заасан. Орон нутгийн дэд бүтцийг хөгжүүлэх, орон сууцжуулах арга хэмжээг үе шаттай хэрэгжүүлж байгаа боловч нийт манай улсын нийт 330 сумын 117 суманд орон сууц баригдаагүй байгаа нь төвлөрлийг сааруулах бодлогыг эрчимжүүлэх шаардлагатайг харуулж байна.

Иймд орон нутгийг орон сууцжуулах бодлогыг хэрэгжүүлэхэд татварын бодлогын дэмжлэг үзүүлж орон нутаг дахь түрээсийн орон сууцны хүртээмжийг нэмэгдүүлэх түр хугацааны татварын хөнгөлөлтийг түрээслүүлэгчид олгох зохицуулалтыг хуулийн төсөлд тусгалаа.

Монгол Улсад жижиг, дунд бизнес эрхлэгчдийг дэмжих, татварын орчныг хялбаршуулах зорилгоор 2019 оны татварын шинэчлэлээр хувиараа бизнес эрхлэгчийн тайлангаар баталгаажсан албан татвар ногдох орлого нь 50 сая төгрөгөөс хэтрээгүй тохиолдолд татварын хялбаршуулсан горимоор үйл ажиллагааны нийт орлогын 1 хувиар албан татвар төлж, жилд нэг удаа тайлан гаргах боломжтой болсон.

Татварын хуулийн шинэчлэлийн үр дүнд нийт хувиараа бизнес эрхлэгчдийн хувь хүний орлогын албан татварын тайлагналт 2019 онд 7 хувь байсан нь 2022 онд 28 хувь болж өссөн ба тэдгээрийн 59 хувь нь хялбаршуулсан горимоор тайлагнасан байна. Үүнээс харахад хувь хүний орлогын албан татварын тайланг хялбаршуулсан горимоор тайлагнах сонголтыг хувиараа бизнес эрхлэгчдэд олгосон шийдвэр нь татварын тайлагнал, хамрагдалт, бүртгэлд эерэг нөлөө үзүүлсэн нь харагдаж байна.

Харин 50.0 сая төгрөгөөс дээш үйл ажиллагааны орлоготой хувиараа бизнес эрхлэгч хувь хүмүүс борлуулалтын орлого, зардлаа өөрөө тооцож татвараа тайлагнах одоогийн тогтолцоо нь татвар төлөгчийн хувьд хүндрэлтэй байдгаас төлбөрийн баримт олгохгүй байх, татвараас зайлсхийх сөрөг нөлөөг үүсгэж байна. Улмаар хувиараа бизнес эрхлэгчдийн 72 хувь нь татвараа тайлагнахгүй хэвээр байгаа нь тодорхой хэмжээний далд эдийн засгийг бүрдүүлж байна.

Иймд хувиараа бизнес эрхлэгчдийн татвар тайлагнах, төлөх үйл ажиллагааг хялбаршуулан болгож далд эдийн засгийг бууруулах зорилгоор орлогын босго хамаарахгүй бүх хувиараа бизнес эрхлэгч, татвар төлөгч хувь хүн өөрийн хүсэлтээр хялбаршуулсан горимыг сонгож үйл ажиллагааны орлогоо тайлагнах боломжийг олгох хуулийн төслийг боловсрууллаа.

 Дээрх хуулийн төсөл батлагдсанаар хөрөнгийн зах зээлийн таатай орчныг бүрдүүлэх, гадаадын хөрөнгө оруулалтыг дэмжих, үнэт цаасны зах зээлийг идэвхжүүлэх, түүнчлэн хөдөө, орон нутаг дахь орон сууцны тоог нэмэгдүүлэх, хувиараа бизнес эрхлэгчдийн татварын зардлыг бууруулан татварын суурийг өргөжүүлэх зэрэг эерэг нөлөөтэй гэж үзэж байна.

---o0o---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# МАЛЫН ТОО ТОЛГОЙН АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Малын тоо толгойн албан татварын тухай хуулийн 5 дугаар зүйлийн 5.2 дахь хэсгийн “үндэслэн” гэсний дараа “татварын алба тооцож, төлбөл зохих албан татварыг” гэж нэмсүгэй.

**2 дугаар зүйл.**Малын тоо толгойн албан татварын тухай хуулийн 7 дугаар зүйлийн 7.3, 7.4 дэх хэсгийг доор дурдсанаар өөрчлөн найруулсугай:

“7.3.Энэ хуулийн 5 дугаар зүйлд заасны дагуу албан татвар төлөгчийн тухайн жилд төлбөл зохих албан татварыг татварын алба татвар төлөгчид цахим, эсхүл хуульд заасан бусад хэлбэрээр дараагийн татварын жилийн эхний улиралд багтаан мэдэгдэнэ.

7.4.Энэ хуулийн дагуу албан татвар ногдуулах, төлөх, татвар төлөгчтэй харилцах журмыг татварын асуудал хариуцсан төрийн захиргааны байгууллагын дарга батална.”

Гарын үсэг

## ТАНИЛЦУУЛГА

*Малын тоо толгойн албан татварын тухай хуульд нэмэлт, өөрчлөлт оруулах тухай хуулийн төсөл*

Улсын Их Хурлаас 2020 оны 11 дүгээр сарын 13-ны өдөр баталсан Малын тоо толгойн албан татварын тухай хуулиар орон нутаг бие даан малын тоо толгойн албан татвар тогтоон төсвөө бүрдүүлж малын тоо толгойг бэлчээрийн даацтай уялдуулах, бэлчээрийн доройтлыг бууруулах, байгаль орчны сөрөг үзэгдлээс сэргийлэх бодлого хэрэгжүүлэх санхүүгийн боломжийг олгосон билээ

Малын тоо толгойн албан татварын тухай хууль хэрэгжиж эхэлснээр 2021 онд 110 мянган малчин нийт 15.3 тэрбум төгрөг, 2022 онд 120 мянган малчин нийт 19.9 тэрбум төгрөгийн малын тоо толгойн албан татварыг тус тус төлсөн ба тайлангийн ирц 82 хувьтай байна.

Малын тоо толгойн албан татварын тухай хуульд заасны дагуу татварын албанаас жил бүрийн мал тооллогын дүнд үндэслэн малчдад малын тоо толгойн албан татварыг тухайн сум, дүүргийн иргэдийн Төлөөлөгчдийн Хурлаас тогтоосон хэмжээгээр ногдуулж байна. Улмаар ногдуулсан татварыг малчид цахимаар хянан, баталгаажуулан албан татвараа тайлагнаж байна.

Татварын албаны статистик мэдээгээр 2022 онд нийт тайлан ирүүлсэн малчдын 99.5 хувь нь дээрх аргачлалын дагуу ногдуулсан татварын дүнг аливаа өөрчлөлтгүйгээр баталгаажуулсан байна. Үүнээс үзэхэд малчин, мал бүхий этгээд малын тоо толгойн албан татварын тайлан гаргуулахгүйгээр төр өөрт байгаа мэдээлэлд үндэслэн албан татварыг бүрэн ногдуулах боломжтой байна.

Иймд малчин, мал бүхий этгээдийн татварын орчныг хялбаршуулах, энгийн ойлгомжтой болгох зорилгоор малчин, мал бүхий этгээд малын тоо толгойн албан татварын тайлан гаргах шаардлагагүй болгож, татварын хуулийг хэрэгжүүлэх зардлыг бууруулж, татварын албанаас татварын тооцооллыг шууд тооцон мэдээлж, татвар ногдуулахаар хуулийн төслийг боловсрууллаа.

---o0o---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# ГААЛИЙН ТАРИФ, ГААЛИЙН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Гаалийн тариф, гаалийн татварын тухай хуульд доор дурдсан агуулгатай дараах хэсэг, заалт нэмсүгэй:

**1/38 дугаар зүйлийн 38.1.22 дахь заалт:**

“38.1.22.энэ хуулийн 40.6-д заасны дагуу тогтоосон төслийн үндсэн хөрөнгөөр бүртгэгдэх, дотоодын үйлдвэрлэлээс хангах боломжгүй импортоор оруулах тоног төхөөрөмж.”

**2/40 дүгээр зүйлийн 40.6 дахь хэсэг:**

“40.6.Ашигт малтмал баяжуулах, боловсруулах замаар нэмүү өртөг шингэсэн ашигт малтмалын баяжмал, эцсийн бүтээгдэхүүн үйлдвэрлэх техник, эдийн засгийн үндэслэл бүхий үйлдвэрийн үндсэн хөрөнгөөр бүртгэгдэх, дотоодын үйлдвэрлэлээс хангах боломжгүй импортоор оруулах тоног төхөөрөмжийн нэмэгдсэн өртгийн албан татвар төлөх хугацааг 4 жил хүртэл хугацаагаар сунгах, эсхүл уг татварыг 4 жилийн хугацаанд хэсэгчлэн төлүүлэх шийдвэрийг Засгийн газар гаргаж болно.”

**2 дугаар зүйл.**Гаалийн тариф, гаалийн татварын тухай хуулийн 40 дүгээр зүйлийн 40.6 дахь хэсгийн дугаарыг “40.7” гэж, мөн хэсгийн “40.4, 40.5-д заасныг хэрэгжүүлэх журмыг” гэснийг “38.1.22, 40.2, 40.4, 40.5, 40.6-д заасныг хэрэгжүүлэх журам, тавигдах шаардлагыг” гэж тус тус өөрчилсүгэй.

**3 дугаар зүйл.**Энэ хуулийг 2024 оны 01 дүгээр сарын 01-ний өдрөөс 2027 оны 12 дугаар сарын 31-ний өдрийг дуустал дагаж мөрдөнө.

Гарын үсэг

## ТАНИЛЦУУЛГА

*Гаалийн тариф, гаалийн татварын тухай хуульд хуульд нэмэлт, өөрчлөлт оруулах тухай хуулийн төсөл*

Уул уурхайн салбар нь Монгол Улсын дотоодын нийт бүтээгдэхүүний 24 хувь, нэгдсэн төсвийн орлогын 29 хувь, нийт экспортын орлогын 85 орчим хувийг бүрдүүлдэг эдийн засгийн чухал ач холбогдол бүхий салбар юм.

Улсын Их Хурлаас баталсан “Алсын хараа-2050”, “Шинэ сэргэлтийн бодлого” зэрэг Монгол Улсын урт болон дунд хугацааны хөгжлийн бодлогын баримт бичгүүдэд уул уурхайн бүтээгдэхүүний боловсруулалтын түвшинг дээшлүүлэх, нэмүү өртөг шингэсэн уул уурхайн бүтээгдэхүүний хэмжээг нэмэгдүүлэх тухай тус тус заасан.

Гэвч уул уурхайн бүтээгдэхүүний экспортын бүтцээс үзэхэд нийт ашигт малтмалын экспортын 70 гаруй хувь нь баяжуулж, боловсруулаагүй бүтээгдэхүүн байна. Тухайлбал, 2022 оны нүүрсний нийт экспортын 78 хувь, төмрийн 76 хувь, жоншны 73 хувь нь тус тус баяжуулж, боловсруулаагүй бүтээгдэхүүн байна.

Иймд ашигт малтмал баяжуулах, боловсруулах нэмүү өртөг шингэсэн ашигт малтмалын баяжмал, эцсийн бүтээгдэхүүн үйлдвэрлэх үйлдвэрүүдийг дэмжих зорилгоор Засгийн газрын шийдвэрээр техник, эдийн засгийн үндэслэл бүхий үйлдвэрүүдийн үндсэн хөрөнгөөр бүртгэгдэх, дотоодын үйлдвэрлэлээс хангах боломжгүй импортоор оруулах тоног төхөөрөмжийн нэмэгдсэн өртгийн албан татвар төлөх хугацааг 4 жил хүртэлх хугацаагаар сунгах, эсхүл уг татварыг 4 жилийн хугацаанд хэсэгчлэн төлүүлэх, гаалийн албан татвараас чөлөөлөн дэмжлэг үзүүлэх хуулийн төслийг боловсрууллаа.

Хуулийн төсөл батлагдсанаар Монгол Улсад үйл ажиллагаа явуулж буй баяжуулах, боловсруулах үйлдвэрүүд хүчин чадлаа нэмэгдүүлэх, шаардлагатай үйлдвэрийн шинэчлэлийг хийх, цаашлаад гадаад, дотоодын хөрөнгө оруулагчид ашигт малтмал баяжуулах, боловсруулах үйлдвэрүүдийг шинээр барьж байгуулахад дэмжлэг болно гэж үзэж байна.

---o0o---

**МОНГОЛ УЛСЫН ХУУЛЬ**

2023 оны .....дугаар Улаанбаатар

сарын ....-ны өдөр хот

# AЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Аж ахуйн нэгжийн орлогын албан татварын тухай хуульд доор дурдсан агуулгатай дараах хэсэг, заалт нэмсүгэй:

**1/18 дугаар зүйлийн 18.13, 18.14 дэх хэсэг:**

“18.13.Засгийн газар, аймаг, нийслэл, Монгол Улсад байрладаг албан татвар төлөгчийн дотоодын үнэт цаасны анхдагч болон хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа, бусад үнэт цаасыг Монгол Улсад байрладаггүй албан татвар төлөгч борлуулсны орлогод албан татвар ногдуулах орлогыг энэ хуулийн 18.3-т заасны дагуу тодорхойлно.

18.14.Дотоодын үнэт цаасны анхдагч болон хоёрдогч зах зээлд нээлттэй арилжаалсан Засгийн газар, аймаг, нийслэл, Монгол Улсад байрладаг албан татвар төлөгчийн өрийн хэрэгсэл /бонд/, хувьцаа, бусад үнэт цаасыг борлуулсны орлогод албан татвар ногдуулах орлогыг тодорхойлох, суутган тооцох, төсөвт төлөх, тайлагнах журмыг санхүү, төсвийн асуудал эрхэлсэн Засгийн газрын гишүүн, Санхүүгийн зохицуулах хорооны дарга хамтран батална.”

**2/22 дугаар зүйлийн 22.5.15, 22.5.16, 22.5.17 дахь заалт:**

“22.5.15.Орон нутагт шинээр барьсан нийтийн зориулалттай орон сууц борлуулсны орлогод ногдох албан татварыг нийслэлийн Багануур, Багахангай, Налайх дүүрэг, Дархан-Уул болон Орхон аймгийн төвийн сумын хилийн цэс дотор 2024-2026 онд 50 хувиар, 2027-2029 онд 20 хувиар, эдгээрээс бусад аймаг, сумын хилийн цэсийн дотор 2024-2026 онд 90 хувиар, 2027-2029 онд 50 хувиар тус тус хөнгөлнө.

22.5.16.Нийслэлийн Багануур, Багахангай, Налайх дүүрэг болон аймаг, сумын хилийн цэсийн дотор баригдсан нийтийн зориулалттай орон сууцны барилгад хүн амьдран суух зориулалтаар орон сууц түрээслүүлсний орлогод ногдох албан татварыг 2024-2026 онд 90 хувиар, 2027-2029 онд 50 хувиар тус тус хөнгөлнө.

22.5.17.Засгийн газар, аймаг, нийслэл, Монгол Улсад байрладаг албан татвар төлөгчийн дотоодын үнэт цаасны анхдагч, хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа, бусад үнэт цаас борлуулсны орлогод ногдох албан татварыг 2024-2026 онд 90 хувиар, 2027-2029 онд 50 хувиар тус тус хөнгөлнө.”

**3/24 дүгээр зүйлийн 24.5 дахь хэсэг:**

“24.5.Дотоодын үнэт цаасны анхдагч болон хоёрдогч зах зээлд нээлттэй арилжаалсан Засгийн газар, аймаг, нийслэл, Монгол Улсад байрладаг албан татвар төлөгчийн өрийн хэрэгсэл /бонд/, хувьцаа, бусад үнэт цаас борлуулсны орлогод ногдуулах албан татварыг Үнэт цаасны зах зээлийн тухай хуулийн 24.1.9, 24.1.10-д заасан зохицуулалттай үйл ажиллагаа эрхлэгч этгээд суутган, төсөвт төлж тайлагнана.”

**2 дугаар зүйл.**Аж ахуйн нэгжийн орлогын албан татварын тухай хуулийн 20 дугаар зүйлийн 20.2.4 дэх заалтын “18.6.8-д” гэснийг “18.6.8, 18.13-т” гэж, 24 дүгээр зүйлийн 24.5 дахь хэсгийн дугаарлалтыг “24.6” гэж, 26 дугаар зүйлийн 26.15 дахь хэсгийн "22.5.11-д" гэснийг "22.5.11, 22.5.14, 22.5.15, 22.5.16-д" гэж, мөн хэсгийн “төсөлд” гэснийг “төсөл, үйл ажиллагаанд” гэж, мөн хэсгийн “төслийн” гэснийг “төсөл, үйл ажиллагааны” гэж тус тус өөрчилсүгэй.

**3 дугаар зүйл.**Энэ хуулийн 1 дүгээр зүйлийн 2 дахь хэсгийг 2024 оны 01 дүгээр сарын 01-ний өдрөөс 2030 оны 01 дүгээр сарын 01-ний өдөр хүртэл, 1 дүгээр зүйлийн 1, 3 дахь хэсэг, 2 дугаар зүйлийг 2024 оны 07 дугаар сарын 01-ний өдрөөс тус тус дагаж мөрдөнө.

Гарын үсэг

## ТАНИЛЦУУЛГА

*Aж ахуйн нэгжийн орлогын албан татварын*

*тухай хуульд нэмэлт, өөрчлөлт оруулах тухай*

 Цар тахал, геополитикийн хурцадмал байдлаас үүдэлтэй худалдааны хориг арга хэмжээнүүд нь дэлхийн улс орнуудын инфляцын түвшнийг нэмэгдүүлж, улмаар улс орнууд бодлогын хүүгээ өсгөн эдийн засгаа хумих бодлого хэрэгжүүлсэн. Энэ нь дэлхийн хөрөнгийн зах зээлийн тогтворгүй байдлыг бий болгосон билээ. Үүнтэй холбоотойгоор улс орнууд хөрөнгө оруулалтын орчноо сайжруулах зорилгын хүрээнд татварын бодлогоор дэмжих арга хэмжээнүүдийг авч хэрэгжүүлж байна. Тухайлбал, өнгөрсөн 2 жилийн хугацаанд ХБНГУ, Бельгийн Хаант Улс, Шведийн Хаант Улс, БНХАУ, Бүгд Найрамдах Индонез Улс, Тайландын Хаант Улс зэрэг улсууд хөрөнгийн зах зээлээ дэмжих, хөрөнгө оруулалтаа нэмэгдүүлэх чиглэлээр татварын хөнгөлөлт, чөлөөлөлтийн бодлогыг хэрэгжүүлсэн.

Монгол Улсын хувьд өнгөрсөн жилүүдэд хөрөнгийн зах зээлийг хөгжүүлэх чиглэлээр Монгол Улсын Их Хурал, Засгийн газраас авч хэрэгжүүлсэн төрийн өмчит хуулийн этгээдийн тодорхой хувийн хувьцааг хөрөнгийн биржээр олон нийтэд нээлттэй арилжаалах, үнэт цаасны анхдагч зах зээлд үнэт цаасаа гаргахад татварын дэмжлэг үзүүлэх, нээлттэй арилжаалах үнэт цаасны ногдол ашиг, хүүгийн суутган татварын хөнгөлөлт үзүүлэх зэрэг арга хэмжээнүүдийн үр дүнд 2022-2023 онуудад тус зах зээлийн үнэлгээ 3 дахин өсөж хөрөнгийн зах зээлийн үнэлгээ түүхэндээ анх удаа 10 их наяд төгрөгийг давсан байна. Энэхүү өсөлтийг тогтвортой хадгалах, цаашид нэмэгдүүлэх зорилгоор олон улсын түгээмэл туршлагад үндэслэн дотоод, гадаадын хөрөнгө оруулагчдад чиглэсэн татварын бодлогын арга хэмжээнүүдийг авч хэрэгжүүлэхээр дараах хуулийн төслийг боловсрууллаа.

Монгол Улсад байрладаггүй албан татвар төлөгч дотоодын үнэт цаасны зах зээлд шууд хөрөнгө оруулан худалдан авсан хувьцаа, өрийн хэрэгслээ борлуулахад татвар ногдуулах орлогыг нийт дүнгээс тооцдог ялгаатай дэглэм үйлчилж байгаа нь цаашид гадаадын стратегийн хөрөнгө оруулагч татахад сөргөөр нөлөөлж байна. Иймд гадаадын хөрөнгө оруулагчийн дотоодын хувьцаа, үнэт цаас борлуулсны орлогод албан татвар ногдуулах орлогыг тодорхойлохдоо Монгол Улсад байрладаг албан татвар төлөгчийн адилаар тухайн хувьцаа, үнэт цаасыг худалдан авахад гарсан холбогдох зардлыг хасаж тооцохоор хуулийн төсөлд тусгалаа.

Мөн хувьцаа, үнэт цаас борлуулсны орлогыг татвар төлөгч өөрөө тайлагнан төсөвт төлөхөөр татварын хуульд заасан боловч энэ төрлийн татварын тайлангийн ирц хангалтгүй байгаагаас татварын орчин ойлгомжгүй, хөрөнгө оруулагчдад хүндрэлтэй нөхцөл үүсэж байна. Иймд Монгол Улсад байрладаг албан татвар төлөгч, Засгийн газар, аймаг, нийслэлийн дотоодын үнэт цаасны анхдагч болон хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа борлуулсны орлогод ногдох орлогын албан татварыг 2024-2026 онд 90 хувиар, 2027-2029 онд 50 хувиар тус тус хөнгөлөхөөр төлөвлөлөө. Ингэхдээ хувьцаа, үнэт цаас борлуулсны орлогод ногдох албан татварыг үнэт цаасны төвлөрсөн хадгаламжийн болон кастодианы үйл ажиллагаа эрхэлдэг аж ахуйн нэгж нь ногдуулж, суутган төсөвт төлж, тайлагнахаар тусгасан.

Улсын Их Хурлын 2021 оны 106 дугаар тогтоолоор батлагдсан “Шинэ сэргэлтийн бодлого”-ын хот, хөдөөгийн сэргэлтийг дэмжих төсвийн бодлогын хүрээнд Улаанбаатар хотоос орон нутаг руу шилжин суурьшигчдын амьдрах орчин нөхцөлийг бүрдүүлэх, орон нутагт шилжин суурьшсан иргэд, аж ахуйн нэгжүүдийг цогц бодлогоор дэмжин төвлөрлийг сааруулах арга хэмжээнүүдийг Монгол Улсын Засгийн газраас хэрэгжүүлэн ажиллаж байна.

Монгол Улсын хүн амын Улаанбаатар хот руу шилжих хөдөлгөөн тогтмол нэмэгдэж, 2022 оны байдлаар Улаанбаатар хотын хүн ам 1.7 саяд хүрсэн нь нийт хүн амын 48 хувийг эзэлж байна. Төвлөрөл нэмэгдэж байгаа гол шалтгаануудын нэг нь орон нутагт орон сууцны хангамж хангалтгүй байгаагаас иргэд хотоос орон нутагт шилжин суурьших сонирхол бага байх шалтгааны нэг болж байна. Түүнчлэн, орон нутагт орон сууц барих эдийн засгийн хөшүүрэг хангалтгүй байгаагаас барилга угсралтын чиглэлээр үйл ажиллагаа явуулдаг аж ахуйн нэгжийн 18 хувь нь орон нутагт үйл ажиллагаа явуулж байна.

Засгийн газраас хэрэгжүүлж буй орон нутгийг орон сууцжуулах бодлогын хэрэгжилтийг татварын бодлогоор дэмжиж орон нутагт шинээр орон сууц барьж борлуулсан, түрээслүүлсэн аж ахуйн нэгжүүдэд татварын хөнгөлөлт үзүүлэхээр Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийг боловсрууллаа. Хуулийн төсөлд Багануур, Багахангай, Налайх дүүрэг, Дархан-Уул болон Орхон аймгийн төвийн суманд нийтийн зориулалттай орон сууц барьж, борлуулсны орлогод ногдох албан татварыг 2024-2026 онд 50 хувиар, 2027-2029 онд 20 хувиар, бусад сумын төвд 2024-2026 онд 90 хувиар, 2027-2029 онд 50 хувиар тус тус хөнгөлөхөөр төлөвлөсөн.

Мөн нийслэлийн Багануур, Багахангай, Налайх дүүрэг болон аймаг, суманд баригдсан нийтийн зориулалттай орон сууцны барилгад хүн амьдран суух зориулалтаар орон сууц түрээслүүлсний орлогод ногдох албан татварыг 2024-2026 онд 90 хувиар, 2027-2029 онд 50 хувиар тус тус хөнгөлөхөөр тооцлоо.

 Дээрх хуулийн төсөл батлагдсанаар хөрөнгийн зах зээлийн таатай орчныг бүрдүүлэх, гадаадын хөрөнгө оруулалтыг дэмжих, үнэт цаасны зах зээлийг идэвхжүүлэх, түүнчлэн хөдөө, орон нутаг дахь орон сууцжуулалтыг нэмэгдүүлэх зэрэг эерэг нөлөөтэй гэж үзэж байна.

---o0o---

**МОНГОЛ УЛСЫН ХУУЛЬ**

2023 оны ... дугаар              Улаанбаатар

сарын ...-ны өдөр                                                                                                  хот

# ҮНЭТ ЦААСНЫ ЗАХ ЗЭЭЛИЙН ТУХАЙ ХУУЛЬД НЭМЭЛТ ОРУУЛАХ ТУХАЙ

**1 дүгээр зүйл.**Үнэт цаасны зах зээлийн тухай хуулийн 45 дугаар зүйлийн 45.8, 46 дугаар зүйлийн 46.6 дахь хэсгийн “өмнө хүлээсэн” гэсний дараа “татварын хуульд зааснаас бусад” гэж нэмсүгэй.

**2 дугаар зүйл.**Энэ хуулийг 2024 оны 07 дугаар сарын 01-ний өдрөөс эхлэн дагаж мөрдсүгэй.

Гарын үсэг

## ТАНИЛЦУУЛГА

*Үнэт цаасны зах зээлийн тухай хуульд*

*нэмэлт оруулах тухай*

Хөрөнгийн зах зээлийг хөгжүүлэх чиглэлээр Монгол Улсын Их Хурал, Засгийн газраас авч хэрэгжүүлсэн төрийн өмчит хуулийн этгээдийн тодорхой хувийн хувьцааг хөрөнгийн биржээр олон нийтэд нээлттэй арилжаалах, үнэт цаасны анхдагч зах зээлд үнэт цаасаа гаргахад татварын дэмжлэг үзүүлэх, нээлттэй арилжаалах үнэт цаасны ногдол ашиг, хүүгийн суутган татварын хөнгөлөлт үзүүлэх зэрэг арга хэмжээнүүдийн үр дүнд 2022-2023 онуудад тус зах зээлийн үнэлгээ 3 дахин өсөж хөрөнгийн зах зээлийн үнэлгээ түүхэндээ анх удаа 10 их наяд төгрөгийг давсан байна. Энэхүү өсөлтийг тогтвортой хадгалах, цаашид нэмэгдүүлэх зорилгоор олон улсын түгээмэл туршлагад үндэслэн дотоод, гадаадын хөрөнгө оруулагчдад чиглэсэн татварын бодлогын арга хэмжээнүүдийг авч хэрэгжүүлэхээр хуулийн төслийг боловсрууллаа.

Аж ахуйн нэгжийн орлогын албан татварын тухай хууль, Хувь хүний орлогын албан татварын тухай хуульд нэмэлт, өөрчлөлт оруулах тухай хуулийн төслөөр Монгол Улсад байрладаг албан татвар төлөгч, Засгийн газар, аймаг, нийслэлийн дотоодын үнэт цаасны анхдагч болон хоёрдогч зах зээлд нээлттэй арилжаалсан өрийн хэрэгсэл /бонд/, хувьцаа борлуулсны орлогод татварын хөнгөлөлт үзүүлэхээр, гадаадын хөрөнгө оруулагчийн хувьд үнэт цаасыг худалдаж авсан үнэ болон худалдан авахад төлсөн баримтаар нотлогдож байгаа шимтгэлийн дүнг хасаж, албан татвар ногдуулах орлогыг тодорхойлохоор эдгээр хуулийн төслүүдийг боловсруулсан.

Эдгээр заалтыг улсын хэмжээнд нэг мөр хэрэгжүүлэх зорилгоор албан татвар хувьцаа, үнэт цаас борлуулсан орлогоо өөрөө тайлагнах одоогийн тогтолцоог өөрчилж үнэт цаасны төвлөрсөн хадгаламжийн болон кастодианы үйл ажиллагаа эрхэлдэг аж ахуйн нэгж нь ногдуулж, суутган төсөвт төлж, тайлагнахаар тусгаж байна. Үүнтэй холбогдуулан үнэт цаасны төвлөрсөн хадгаламжийн болон кастодианы үйл ажиллагаа эрхлэх этгээд бусдын өмнө буюу татварын албаны өмнө хүлээсэн татвар суутган үүргээ хэрэгжүүлэхийг хориглох утгатай хэсэгт нэмэлт оруулж татварын хуультай нийцүүлэхээр Үнэт цаасны зах зээлийн тухай хуульд нэмэлт оруулах тухай хуулийн төслийг боловсрууллаа.

--о0о--

**МОНГОЛ УЛСЫН ХУУЛЬ**

2023 оны ... дугаар              Улаанбаатар

сарын ...-ны өдөр                                                                                                  хот

# УУЛ УУРХАЙН БҮТЭЭГДЭХҮҮНИЙ БИРЖИЙН ТУХАЙ ХУУЛЬД НЭМЭЛТ ОРУУЛАХ ТУХАЙ

 **1 дүгээр зүйл.**Уул уурхайн бүтээгдэхүүний биржийн тухай хуулийн 10 дугаар зүйлд доор дурдсан агуулгатай 10.3 дахь хэсэг нэмсүгэй:

“10.3.Стратегийн орд эзэмшигч төрийн өмчит болон төрийн өмчийн оролцоотой хуулийн этгээд нь Монгол Улсын олон улсын гэрээ, эсхүл Монгол Улсын Их Хурлын шийдвэрийн дагуу уурхайн үйл ажиллагааны тасралтгүй, үр ашигтай байдлыг нэмэгдүүлэх зорилгоор зах зээлийн зарчимд нийцүүлэн урт хугацаагаар уул уурхайн бүтээгдэхүүн худалдахад энэ хуулийн 10.2 дахь хэсэг хамаарахгүй.”

**2 дугаар зүйл**.Энэ хуулийг 2023 оны 11 дүгээр сарын 20-ны өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Уул уурхайн бүтээгдэхүүний биржийн тухай*

*хуульд нэмэлт оруулах тухай*

Монгол Улсын Их Хурал 2023 оны 07 дугаар сарын 07-ны өдөр “1955 оны “Монгол-Хятадын хилийн төмөр замын хэлэлцээр” болон “Гашуунсухайт-Ганцмод” хил дамнасан төмөр замын бүтээн байгуулалтын ажилтай холбоотойгоор авах зарим арга хэмжээний тухай” 68 дугаар тогтоолыг баталсан.

Тус тогтоолд “Шинэ сэргэлтийн бодлого“-ын хүрээнд боомтын сэргэлтийн хэрэгжилтийг хангах зорилгоор 1955 оны “Хилийн төмөр замын хэлэлцээр”-т өөрчлөлт оруулах асуудлыг судлах, “Монгол, Хятадын хилийн боомт, тэдгээрийн дэглэмийн тухай” хэлэлцээрийн хэрэгжилтийг хангах, Төмөр замын хилийн боомтын холболтын техник, эдийн засгийн үндэслэл, зураг төслийн болон барилга байгууламжийг цогцоор нь барих ажлыг эрчимжүүлэх, нүүрсний ордыг иж бүрэн ашиглаж, эдийн засгийн үр өгөөж, тээвэрлэлт, экспортыг нэмэгдүүлэх зэрэг арга хэмжээг хууль тогтоомжийн хүрээнд авч хэрэгжүүлэхийг Монгол Улсын Засгийн газарт даалгасан.

Тус тогтоолын хэрэгжилтийг хангахын тулд “Гашуунсухайт-Ганцмод” хил дамнасан төмөр замын холболтын бүтээн байгуулалт, нүүрсний худалдах, худалдан авах урт хугацааны гэрээ, Тавантолгойн нүүрсний ордыг иж бүрэн ашиглах, олборлолт, тээвэрлэлт, экспортыг нэмэгдүүлэх арга хэмжээг цогцоор нь авч хэрэгжүүлэх шаардлага үүссэн боловч хууль, эрх зүйн хүрээнд хэд хэдэн хүндрэл үүсээд байна. Тухайлбал, дээрх тогтоолын 4 дэх заалтын хүрээнд Бүгд Найрамдах Хятад Ард Улсын хил доторх "Ганцмод" боомт хүртэлх төмөр замын суурь бүтэц эзэмшигч төрийн өмчит компани болон "Эрдэнэс Тавантолгой" ХК хооронд үе шаттайгаар жил бүр 20 сая тонноос доошгүй хэмжээний нүүрсийг харилцан ашигтай, тогтвортой, зах зээлийн зарчимд нийцүүлэн урт хугацаагаар худалдах, худалдан авах гэрээ байгуулах хэлэлцээрийн явцад Уул уурхайн бүтээгдэхүүний биржийн тухай хуулийн 10 дугаар зүйлийн 10.2 дахь хэсэг буюу төрийн өмчит хуулийн этгээдийн борлуулах уул уурхайн бүтээгдэхүүнийг заавал биржээр арилжих зохицуулалт хөндөгдөж байгаа юм. Өөрөөр хэлбэл, дээрх Монгол Улсын Их Хурлын 68 дугаар тогтоолд тусгайлан дурдсан худалдан авагчтай урт хугацаанд нүүрс худалдах, худалдан авах харилцааг Уул уурхайн бүтээгдэхүүний биржийн хуулиар зохицуулах боломжгүй нөхцөл байдал үүсэж байгаа юм. Иймд Монгол Улсын үндэсний аюулгүй байдлыг хангах, стратегийн ач холбогдолтой төсөл хэрэгжүүлэх хүрээнд Монгол Улсын Их Хурлын шийдвэр, эсхүл Монгол Улсын олон улсын гэрээний дагуу урт хугацаагаар уул уурхайн бүтээгдэхүүн худалдах, худалдан авах харилцаанд Уул уурхайн бүтээгдэхүүний биржийн хууль үйлчлэхгүй байх өөрчлөлтийг оруулахаар тусгалаа.

---о0о---

**МОНГОЛ УЛСЫН ХУУЛЬ**

2023 оны ... дугаар              Улаанбаатар

сарын ...-ны өдөр                                                                                                  хот

# ТӨРИЙН БОЛОН ОРОН НУТГИЙН ӨМЧИЙН ХӨРӨНГӨӨР БАРАА, АЖИЛ, ҮЙЛЧИЛГЭЭ ХУДАЛДАН АВАХ ТУХАЙ ХУУЛЬД НЭМЭЛТ ОРУУЛАХ ТУХАЙ

 **1 дүгээр зүйл.**Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 8 дугаар зүйлд доор дурдсан агуулгатай 8.15 дахь хэсэг нэмсүгэй:

“8.15.Стратегийн орд эзэмшигч төрийн өмчит болон төрийн өмчийн оролцоотой хуулийн этгээд нь Монгол Улсын олон улсын гэрээ, эсхүл Монгол Улсын Их Хурлын шийдвэрийн дагуу уурхайн үйл ажиллагааны тасралтгүй, үр ашигтай байдлыг нэмэгдүүлэх зорилгоор хайгуул, олборлолтын ажлыг гүйцэтгэх этгээдтэй арав хүртэл жилийн хугацаатай гэрээ байгуулах тендер шалгаруулалт зарлаж болно.”

**2 дугаар зүйл.**Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 46 дугаар зүйлийн 46.1.5 заалтын “7.6” гэсний дараа “, 8.15” гэж нэмсүгэй.

**3 дугаар зүйл**.Энэ хуулийг 2023 оны 11 дүгээр сарын 20-ны өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай*

Монгол Улсын Их Хурал 2023 оны 07 дугаар сарын 07-ны өдөр “1955 оны “Монгол-Хятадын хилийн төмөр замын хэлэлцээр” болон “Гашуунсухайт-Ганцмод” хил дамнасан төмөр замын бүтээн байгуулалтын ажилтай холбоотойгоор авах зарим арга хэмжээний тухай” 68 дугаар тогтоолыг баталсан.

Тус тогтоолд “Шинэ сэргэлтийн бодлого“-ын хүрээнд боомтын сэргэлтийн хэрэгжилтийг хангах зорилгоор 1955 оны “Хилийн төмөр замын хэлэлцээр”-т өөрчлөлт оруулах асуудлыг судлах, “Монгол, Хятадын хилийн боомт, тэдгээрийн дэглэмийн тухай” хэлэлцээрийн хэрэгжилтийг хангах, Төмөр замын хилийн боомтын холболтын техник, эдийн засгийн үндэслэл, зураг төслийн болон барилга байгууламжийг цогцоор нь барих ажлыг эрчимжүүлэх, нүүрсний ордыг иж бүрэн ашиглаж, эдийн засгийн үр өгөөж, тээвэрлэлт, экспортыг нэмэгдүүлэх зэрэг арга хэмжээг хууль тогтоомжийн хүрээнд авч хэрэгжүүлэхийг Монгол Улсын Засгийн газарт даалгасан.

Монгол Улсын Их Хурлын 68 дугаар тогтоолын 6 дахь заалт буюу Тавантолгойн нүүрсний ордыг иж бүрэн ашиглах, олборлолт, тээвэрлэлт, экспортыг нэмэгдүүлж, эдийн засгийн үр өгөөжийг нэмэгдүүлэх арга хэмжээний хэрэгжилтийг хангах хүрээнд Тавантолгойн нүүрсний ордын олборлолт, уурхайн хүчин чадлыг урт хугацаанд үе шаттай нэмэгдүүлэх чиглэлд бусад этгээдтэй хамтран ажиллахад Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн гэрээний хугацааны дээд хязгаар төслийг урт хугацаанд хэрэгжүүлэхэд хүндрэл үүсгэж байгаа тул Монгол Улсын олон улсын гэрээ, эсхүл Монгол Улсын Их Хурлын шийдвэрийн дагуу урт хугацааны стратегийн ач холбогдолтой төсөл хэрэгжүүлэх хүрээнд ажил, үйлчилгээг 10 хүртэл жилийн хугацаатай гэрээ байгуулан худалдан авахаар тендер шалгаруулалт зарлаж болох хуулийн нэмэлтийн төслийг боловсрууллаа.

---о0о---

**МОНГОЛ УЛСЫН ХУУЛЬ**

2023 оны ... дугаар              Улаанбаатар

сарын ...-ны өдөр                                                                                                  хот

# ТӨРИЙН БОЛОН ОРОН НУТГИЙН ӨМЧИЙН ХӨРӨНГӨӨР БАРАА, АЖИЛ, ҮЙЛЧИЛГЭЭ ХУДАЛДАН АВАХ ТУХАЙ /ШИНЭЧИЛСЭН НАЙРУУЛГА/-Д ӨӨРЧЛӨЛТ ОРУУЛАХ ТУХАЙ

 **1 дүгээр зүйл.**Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль /Шинэчилсэн найруулга/-ийн 62 дугаар зүйлийн 62.1 дэх хэсгийн "2023 оны 12 дугаар сарын 01-ний" гэснийг "2024 оны 01 дүгээр сарын 01-ний" гэж өөрчилсүгэй.

**2 дугаар зүйл**.Энэ хуулийг 2023 оны 11 дүгээр сарын 20-ны өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль /Шинэчилсэн найруулга/-д*

*өөрчлөлт оруулах тухай*

Монгол Улсын Их Хурал 2023 оны 07 дугаар сарын 07-ны өдөр “1955 оны “Монгол-Хятадын хилийн төмөр замын хэлэлцээр” болон “Гашуунсухайт-Ганцмод” хил дамнасан төмөр замын бүтээн байгуулалтын ажилтай холбоотойгоор авах зарим арга хэмжээний тухай” 68 дугаар тогтоолыг баталсан.

Тус тогтоолд “Шинэ сэргэлтийн бодлого“-ын хүрээнд боомтын сэргэлтийн хэрэгжилтийг хангах зорилгоор 1955 оны “Хилийн төмөр замын хэлэлцээр”-т өөрчлөлт оруулах асуудлыг судлах, “Монгол, Хятадын хилийн боомт, тэдгээрийн дэглэмийн тухай” хэлэлцээрийн хэрэгжилтийг хангах, Төмөр замын хилийн боомтын холболтын техник, эдийн засгийн үндэслэл, зураг төслийн болон барилга байгууламжийг цогцоор нь барих ажлыг эрчимжүүлэх, нүүрсний ордыг иж бүрэн ашиглаж, эдийн засгийн үр өгөөж, тээвэрлэлт, экспортыг нэмэгдүүлэх зэрэг арга хэмжээг хууль тогтоомжийн хүрээнд авч хэрэгжүүлэхийг Монгол Улсын Засгийн газарт даалгасан.

Монгол Улсын Их Хурлын 68 дугаар тогтоолын 6 дахь заалт буюу Тавантолгойн нүүрсний ордыг иж бүрэн ашиглах, олборлолт, тээвэрлэлт, экспортыг нэмэгдүүлж, эдийн засгийн үр өгөөжийг нэмэгдүүлэх арга хэмжээний хэрэгжилтийг хангах хүрээнд Тавантолгойн нүүрсний ордын олборлолт, уурхайн хүчин чадлыг урт хугацаанд үе шаттай нэмэгдүүлэх чиглэлд бусад этгээдтэй хамтран ажиллахад Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн гэрээний хугацааны дээд хязгаар төслийг урт хугацаанд хэрэгжүүлэхэд хүндрэл үүсгэж байна.

Иймд Монгол Улсын олон улсын гэрээ, эсхүл Монгол Улсын Их Хурлын шийдвэрийн дагуу урт хугацааны стратегийн ач холбогдолтой төсөл хэрэгжүүлэх хүрээнд ажил, үйлчилгээг 10 хүртэл жилийн хугацаатай гэрээ байгуулан худалдан авахаар тендер шалгаруулалт зарлаж болохоор Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах хуулийн төслийг боловсруулсан. Үүнтэй холбогдуулан нээлттэй тендер шалгаруулалт зохион байгуулах журмын дагуу гүйцэтгэгч сонгох ажиллагаанд зарцуулах боломжит дээд хугацааг үндэслэн Монгол Улсын Их Хурлаас 2023 оны 06 дугаар сарын 16-ны өдөр баталсан Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль /Шинэчилсэн найруулга/-ийн хэрэгжиж эхлэх хугацааг 2024 оны 01 дүгээр сарын 01-ний өдөр хүртэл хугацаагаар хойшлуулах хуулийн өөрчлөлтийн төслийг боловсрууллаа.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# МОНГОЛ УЛСЫН ЗАСГИЙН ГАЗРЫН ТУХАЙ ХУУЛЬД НЭМЭЛТ,ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Монгол Улсын Засгийн газрын тухай хуулийн 20 дугаар зүйлийн 4 дэх хэсгийн “-зөвшөөрлийн нэгдсэн бодлого” гэсний дараа “-газрын харилцаа, геодези, зураг зүйн асуудал” гэж нэмсүгэй.

**2 дугаар зүйл.**Монгол Улсын Засгийн газрын тухай хуулийн 20 дугаар зүйлийн 5 дахь хэсгийн 10 дахь заалтын “газар зохион байгуулалт болон” гэснийг, мөн хэсгийн 12 дахь заалтын “-газрын харилцаа, геодези, зураг зүйн асуудал;” гэснийг тус тус хассугай.

**3 дугаар зүйл.**Энэ хуулийг 2024 оны 01 дүгээр сарын 01-ний өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Монгол Улсын Засгийн газрын тухай хуульд*

*нэмэлт, өөрчлөлт оруулах тухай*

 Монгол Улсад газрын бүртгэлийг Газар зохион байгуулалт, геодези зураг зүйн газар /иргэн, аж ахуйн нэгж, байгууллагын газар эзэмших эрхийн бүртгэл/, Улсын бүртгэлийн ерөнхий газар /өмчлөх эрхийн бүртгэл/, Ашигт малтмал, газрын тосны газар /уул уурхайн газар/, Байгаль орчин, аялал жуулчлалын яам /тусгай хамгаалалттай газар/, Хүнс, хөдөө аж ахуй, хөнгөн үйлдвэрийн яам /тариалан, бэлчээр/ зэрэг байгууллагууд зэрэгцэн эрхэлж байгаа нь чиг үүргийн давхардал болон зохиомол шат дамжлагыг бий болгохын зэрэгцээ “Монгол Улсын газар нутаг салшгүй бүрэн бүтэн, газрын сан нэгдмэл байх” гэсэн Газрын тухай хуульд заасан зарчмыг алдагдуулж байна.

Дээрх нөхцөл байдлыг харгалзан Газар зохион байгуулалт, геодези, зураг зүйн газрыг Ерөнхий сайдын эрхлэх асуудлын хүрээнд шилжүүлж, газар олгох, бүртгэх, төлөвлөх эрх бүхий яам, агентлагууд, Засаг дарга нартай харилцан уялдаатай, хяналт тавьж ажиллах боломж нөхцөлөөр хангаж, газрын асуудлыг нэгдсэн удирдлага, зохион байгуулалтад оруулж цэгцлэх хэрэгцээ шаардлага үүсээд байна.

Үүнтэй холбогдуулан “Нийслэл Улаанбаатар хотод гамшгийн эрсдэлээс урьдчилан сэргийлэх, гамшгийн хор уршгийг арилгах, нийслэлийн хот төлөвлөлт, газар зохион байгуулалттай холбогдуулах авах зарим арга хэмжээний тухай” Засгийн газрын 2023 оны 08 дугаар сарын 16-ны өдрийн 294 дүгээр тогтоолоор Засгийн газрын хэрэгжүүлэгч агентлаг-Газар зохион байгуулалт, геодези, зураг зүйн газрыг Монгол Улсын Ерөнхий сайдын эрхлэх асуудлын хүрээнд ажиллуулахыг холбогдох Засгийн газрын гишүүдэд үүрэг болгосонтой холбогдуулан Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслийг боловсрууллаа. Хуулийн төсөл батлагдсанаар газрын харилцаа, геодези, зураг зүйн асуудал Монгол Улсын Ерөнхий сайдын эрхлэх асуудлын хүрээнд хамаарч хот, хөдөөгийн сэргэлт, газар зохион байгуулалтын асуудлыг хамтад нь шийдвэрлэх боломж бүрдэнэ.

Хуулийн төсөлтэй уялдуулан Газрын тухай хуульд өөрчлөлт оруулах тухай, Кадастрын зураглал ба газрын кадастрын тухай хуульд өөрчлөлт оруулах тухай, Газрын төлбөрийн тухай хуульд өөрчлөлт оруулах тухай, Геодези, зураг зүйн тухай хуульд өөрчлөлт оруулах тухай, Зөвшөөрлийн тухай хуульд өөрчлөлт оруулах тухай, "Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай" тогтоолын хавсралтад нэмэлт, өөрчлөлт оруулах тухай” Улсын Их Хурлын тогтоолын төслүүдийг тус тус боловсруулсан болно.

---o0o---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# ГАЗРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Газрын тухай хуулийн 18 дугаар зүйлд доор дурдсан агуулгатай 18.1.8-18.1.10 дахь заалт нэмсүгэй:

 "18.1.8.газрын нэгдмэл сангийн удирдлагын нэгдсэн цахим системийн үйл ажиллагааны журмыг батлах;

18.1.9.газар эзэмших, ашиглах эрхийн гэрчилгээ олгох журмыг батлах;

 18.1.10.энэ хуулийн 18.1.7-д заасан ерөнхий төлөвлөгөө, аймаг, нийслэлийн газар зохион байгуулалтын ерөнхий төлөвлөгөө, хотын хөгжлийн ерөнхий төлөвлөгөө болон хэсэгчилсэн ерөнхий төлөвлөгөөнд нийцсэн эсэх талаар гаргасан газрын асуудал эрхэлсэн төрийн захиргааны байгууллагын дүгнэлтэд үндэслэн иргэн, аж ахуйн нэгж, байгууллагад газар эзэмшүүлэх, ашиглуулах эрх олгох шийдвэр гаргах.”

**2 дугаар зүйл.**Газрын тухай хуулийн 23 дугаар зүйлийн 23.2 дахь хэсгийг доор дурдсанаар өөрчлөн найруулсугай:

"23.2.Газрын асуудал эрхэлсэн төрийн захиргааны байгууллага дараах эрх хэмжээтэй байна:

23.2.1.газрын талаарх хууль тогтоомж, бодлого, шийдвэрийн хэрэгжилтийг зохион байгуулах;

 23.2.2.улсын газар зохион байгуулалтын ерөнхий төлөвлөгөөг боловсруулж, батлуулах;

23.2.3.аймаг, нийслэлийн газар зохион байгуулалтын ерөнхий төлөвлөгөө болон сумын газар зохион байгуулалтын төлөвлөгөөний төсөлд дүгнэлт өгөх, хэрэгжилтэд хяналт тавих;

23.2.4.улсын хэмжээнд газар зохион байгуулалтын үйл ажиллагааг эрхлэх, эзэмшүүлэх, ашиглуулах газрын байршил, хэмжээ, зориулалтын жагсаалтыг боловсруулж, Засгийн газарт оруулан шийдвэрлүүлэх, хэрэгжилтэд хяналт тавих;

23.2.5.газрын нэгдмэл сангийн болон газрын тайланг жил бүр нэгтгэн Засгийн газарт танилцуулах;

23.2.6.энэ хуулийн 16.1.2-16.1.9, 16.1.12, 16.1.16-т заасан газрыг улсын тусгай хэрэгцээнд авах, гаргах, түүний хэмжээ заагийг тогтоох саналаа Засгийн газарт оруулах;

23.2.7.улсын хэмжээнд газрын төлөв байдал, чанарын хянан баталгааны үйл ажиллагаанд хяналт тавих;

23.2.8.улсын хэмжээнд газрын кадастрын бодлого боловсруулж, хэрэгжүүлэх, улсын газрын мэдээллийн санг бүрдүүлэх, хөтлөх;

23.2.9.газрын нэгдмэл сангийн үндсэн ангилалд хамаарах газрыг тогтоох болон нэг ангиллаас нөгөөд шилжүүлэх асуудлыг Засгийн газарт оруулан шийдвэрлүүлэх;

 23.2.10.**газар зохион байгуулалт, газрын кадастрын үйл ажиллагаа эрхлэх аж ахуйн нэгж, байгууллага, мэргэжлийн байгууллагад эрх олгох, эрхийг цуцлах, тэдгээрийн ажиллах журам, зааврыг батлан мөрдүүлэх, үйл ажиллагаанд нь хяналт тавих, дүгнэлт өгөх;**

23.2.11.Засгийн газраас тогтоосон хязгаарт багтаан аймаг, нийслэл, дүүргийн газрын албаны бүтэц, орон тоог батлах;

23.2.12.газрын биржийн үйл ажиллагааг зохих журмын дагуу зохион байгуулах;

23.2.13.газар эзэмших, ашиглах эрхийн гэрчилгээний дуудлага худалдааны анхны үнийг тодорхойлох аргачлалыг батлах;

23.2.14.газрыг хамгаалах, нөхөн сэргээх, газар зохион байгуулалтын үйл ажиллагаанд хяналт тавих;

23.2.15.газрын талаарх хууль тогтоомж зөрчсөн байгууллага, албан тушаалтны шийдвэрийг хүчингүй болгуулах саналыг Засгийн газарт тавьж шийдвэрлүүлэх;

23.2.17.газар зохион байгуулалт, газрын кадастрын судалгаа, шинжилгээний ажил эрхлэх;

23.2.18.энэ хуулийн 20.2.9-д заасны дагуу холбогдох мэргэжлийн байгууллагатай хамтран шалгалт хийж, байгаль орчинд сөрөг нөлөө үзүүлж байгаа эсэх талаар дүгнэлт гаргах.

23.2.19.газрын төлөв байдал, чанарыг тодорхойлох, үнэлгээ өгөх, чанарын өөрчлөлтийг улсын хэмжээнд хянан дүгнэх үүрэг бүхий хяналт шинжилгээ /мониторинг/-ний сүлжээ ажиллуулах;

 23.2.20.газрын тухай хууль тогтоомж, газар зохион байгуулалт, газрын кадастр, төлөв байдал, чанарын хянан баталгааны үйл ажиллагаанд төрийн хяналт шалгалтыг хэрэгжүүлэх;

23.2.21.газрын төлөв байдал, нөөц, чанарын өөрчлөлтийг тодорхойлох, газар эзэмшигч, ашиглагчийн бүртгэлийг эрхлэх зорилго бүхий газрын нэгдмэл сангийн мэдээллийн сан, сүлжээг орчин үеийн техник, технологид тулгуурлан бий болгох.

**23.2.22.нэгж талбарын хувийн хэрэг хөтлөх журмыг батлах."**

**3 дугаар зүйл.**Газрын тухай хуулийн 8 дугаар зүйлийн 8.2, 8.3, 8.4 дэх хэсэг, 21 дүгээр зүйлийн 21.2.1 дэх заалт, 24 дүгээр зүйлийн 24.2 дахь хэсэг, 26 дугаар зүйлийн 26.6 дахь хэсэг, 36 дугаар зүйлийн 36.1 дэх хэсэг, 42 дугаар зүйлийн 42.1, 42.2 дахь хэсэг, 48 дугаар зүйлийн 48.1 дэх хэсэг, 55 дугаар зүйлийн 55.4 дэх хэсэг, 57 дугаар зүйлийн 57.1 дэх хэсэг, 58 дугаар зүйлийн 58.3, 58.6 дахь хэсгийн “төв” гэснийг тус тус хассугай.

**4 дүгээр зүйл.**Газрын тухай хуулийн 19 дүгээр зүйлийн 19.1 дэх хэсгийг хүчингүй болсонд тооцсугай.

**5 дугаар зүйл.**Энэ хуулийн 1 дүгээр зүйлийн "18.1.10" дахь заалтыг 2024 оны 06 дугаар сарын 01-ний өдрөөс эхлэн, бусад зүйлийг 2024 оны 01 дүгээр сарын 01-ний өдрөөс эхлэн тус тус дагаж мөрдөнө.

Гарын үсэг

## ТАНИЛЦУУЛГА

*Газрын тухай хуульд нэмэлт, өөрчлөлт оруулах тухай*

Засгийн газрын хэрэгжүүлэгч агентлаг-Газар зохион байгуулалт, геодези, зураг зүйн газрыг Монгол Улсын Ерөнхий сайдын эрхлэх асуудлын хүрээнд ажиллуулах болсонтой холбогдуулан Монгол Улсын Засгийн газрын тухай хуульд нэмэлт өөрчлөлт оруулах тухай хуулийн төсөлтэй уялдуулж Газрын тухай хуульд өөрчлөлт оруулах тухай хуулийн төслийг боловсрууллаа.

Хуулийн төсөл батлагдсанаар газрын харилцааны асуудал Монгол Улсын Ерөнхий сайдын эрхлэх асуудлын хүрээнд хамаарч хот, хөдөөгийн сэргэлт, газар зохион байгуулалтын асуудлыг хамтад нь шийдвэрлэх боломж бүрдэнэ.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# КАДАСТРЫН ЗУРАГЛАЛ БА ГАЗРЫН КАДАСТРЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ

 **1 дүгээр зүйл.**Кадастрын зураглал болон газрын кадастрын тухай хуулийн 91 дүгээр зүйлийн гарчиг, мөн зүйлийн 91.1 хэсгийн “төв” гэснийг тус тус хассугай.

 **2 дугаар зүйл.**Энэ хуулийг 2024 оны 01 дүгээр сарын 01-ний өдрөөс дагаж мөрдөнө.

Гарын үсэг

## ТАНИЛЦУУЛГА

*Кадастрын зураглал ба газрын кадастрын*

*тухай хуульд өөрчлөлт оруулах тухай*

Засгийн газрын хэрэгжүүлэгч агентлаг-Газар зохион байгуулалт, геодези, зураг зүйн газрыг Монгол Улсын Ерөнхий сайдын эрхлэх асуудлын хүрээнд ажиллуулах болсонтой холбогдуулан Монгол Улсын Засгийн газрын тухай хуульд нэмэлт өөрчлөлт оруулах тухай хуулийн төсөлтэй уялдуулж Кадастрын зураглал ба газрын кадастрын тухай хуульд өөрчлөлт оруулах тухай хуулийн төслийг боловсрууллаа.

Хуулийн төсөл батлагдсанаар газрын кадастрын асуудал Монгол Улсын Ерөнхий сайдын эрхлэх асуудлын хүрээнд хамаарч хот, хөдөөгийн сэргэлт, газар зохион байгуулалтын асуудлыг хамтад нь шийдвэрлэх боломж бүрдэнэ.

.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

 сарын ...-ны өдөр хот

# ГАЗРЫН ТӨЛБӨРИЙН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Газрын төлбөрийн тухай хуулийн 9 дүгээр зүйлийн 6 дахь хэсгийн “төлбөрийн болон татварын асуудал эрхэлсэн төрийн захиргааны төв байгууллагын дарга” гэснийг “асуудал эрхэлсэн төрийн захиргааны байгууллага нь татварын асуудал эрхэлсэн төрийн захиргааны байгууллагатай” гэж өөрчилсүгэй.

 **2 дугаар зүйл.**Энэ хуулийг 2024 оны 01 дүгээр сарын 01-ний өдрөөс дагаж мөрдөнө.

Гарын үсэг

## ТАНИЛЦУУЛГА

*Газрын төлбөрийн тухай хуульд*

*өөрчлөлт оруулах тухай*

Засгийн газрын хэрэгжүүлэгч агентлаг-Газар зохион байгуулалт, геодези, зураг зүйн газрыг Монгол Улсын Ерөнхий сайдын эрхлэх асуудлын хүрээнд ажиллуулах болсонтой холбогдуулан Монгол Улсын Засгийн газрын тухай хуульд нэмэлт өөрчлөлт оруулах тухай хуулийн төсөлтэй уялдуулж Газрын төлбөрийн тухай хуульд өөрчлөлт оруулах тухай хуулийн төслийг боловсрууллаа.

Хуулийн төсөл батлагдсанаар газрын төлбөрийн асуудал Монгол Улсын Ерөнхий сайдын эрхлэх асуудлын хүрээнд хамаарч хот, хөдөөгийн сэргэлт, газар зохион байгуулалтын асуудлыг хамтад нь шийдвэрлэх боломж бүрдэнэ.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# ГЕОДЕЗИ, ЗУРАГ ЗҮЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

 **1 дүгээр зүйл.**Геодези, зураг зүйн тухай хуулийн 5 дугаар зүйлд доор дурдсан агуулгатай 5.5.10-5.5.14 дэх заалт нэмсүгэй:

 “5.5.10.геодези, зураг зүйн тухай хууль тогтоомж, Засгийн газрын шийдвэрийн биелэлтийг зохион байгуулах;

 5.5.11.Монгол Улсын нутаг дэвсгэрийг зурагжуулах төрийн нэгдсэн бодлогыг хэрэгжүүлэх;

5.5.12.геодези, зураг зүйн заавар, дүрэм батлах, стандартыг боловсруулж мөрдүүлэх;

5.5.13.олон улсын гэрээгээр геодези, зураг зүйн асуудлаар Монгол Улсын хүлээсэн үүргийг хэрэгжүүлэх арга хэмжээ авах;

5.5.14.иргэн, байгууллага, аж ахуйн нэгжид геодези, зураг зүйн үйлдвэрлэл, үйлчилгээ эрхлэх тусгай зөвшөөрөл олгох.”

**2 дугаар зүйл.**Геодези, зураг зүйн тухай хуулийн 5 дугаар зүйлийн 5.7.2, 5.7.3 дахь заалт, 7 дугаар зүйлийн 7.2 дахь хэсэг, 8 дугаар зүйлийн 8.2 дахь хэсгийн “төв” гэснийг тус тус хассугай.

**3 дугаар зүйл.**Геодези, зураг зүйн тухай хуулийн 5 дугаар зүйлийн 5.4 дэх хэсгийг хүчингүй болсонд тооцсугай.

 **4 дүгээр зүйл.**Энэ хуулийг 2024 оны 01 дүгээр сарын 01-ний өдрөөс дагаж мөрдөнө.

Гарын үсэг

## ТАНИЛЦУУЛГА

*Геодези, зураг зүйн тухай хуульд*

*Нэмэлт, өөрчлөлт оруулах тухай*

Засгийн газрын хэрэгжүүлэгч агентлаг-Газар зохион байгуулалт, геодези, зураг зүйн газрыг Монгол Улсын Ерөнхий сайдын эрхлэх асуудлын хүрээнд ажиллуулах болсонтой холбогдуулан Монгол Улсын Засгийн газрын тухай хуульд нэмэлт өөрчлөлт оруулах тухай хуулийн төсөлтэй уялдуулж Геодези, зураг зүйн тухай хуульд өөрчлөлт оруулах тухай хуулийн төслийг боловсрууллаа.

Хуулийн төсөл батлагдсанаар газрын харилцаа, геодези, зураг зүйн асуудал Монгол Улсын Ерөнхий сайдын эрхлэх асуудлын хүрээнд хамаарч хот, хөдөөгийн сэргэлт, газар зохион байгуулалтын асуудлыг хамтад нь шийдвэрлэх боломж бүрдэнэ.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# ЗӨВШӨӨРЛИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Зөвшөөрлийн тухай хуулийн 5.3 дугаар зүйлийн 3.7 дахь заалтын “тамга /тэмдэг/” гэсний дараа “эсхүл тоон гарын үсэг бүхий QR код (лавлагаа авах холбоос)” гэж, мөн зүйлийн 5 дахь хэсгийн “энгийн” гэсний дараа “болон тусгай” гэж, 5.5 дугаар зүйлийн 6 дахь хэсгийн “хугацаа” гэсний дараа “ажлын” гэж тус тус нэмсүгэй.

**2 дугаар зүйл.**Зөвшөөрлийн тухай хуулийн 5.4 дүгээр зүйлийн 1 дэх хэсгийн “бичиг” гэснийг “бичгийг цаасан эсхүл цахим хэлбэрээр” гэж өөрчилсүгэй.

**3 дугаар зүйл.**Зөвшөөрлийн тухай хуулийн 8.1 дүгээр зүйлийн 3.4, 3.6, 3.7 дахь заалтын “төв” гэснийгтус тус хассугай.

 **4 дүгээр зүйл.**Энэ хуулийг 2024 оны 01 дүгээр сарын 01-ний өдрөөс дагаж мөрдөнө.

Гарын үсэг

## ТАНИЛЦУУЛГА

*Зөвшөөрлийн тухай хуульд*

*нэмэлт, өөрчлөлт оруулах тухай*

Зөвшөөрлийн тухай хуулийн 5.3 дугаар зүйлийн 3.7 дахь заалтад нэмэлт оруулснаар зөвшөөрлийн нэгдсэн сангаас олгогдох зөвшөөрөл нь цахим гарын үсэг бүхий QR кодтой зөвшөөрлийн гэрчилгээг олгох, мөн зүйлийн 5 дахь хэсэгт эрх бүхий этгээдээс олгодог энгийн болон тусгай зөвшөөрлийг шинээр эсвэл сунгуулахад материал хүлээн авахдаа илүү хариуцлагатайгаар бүрдлийг шалгах, бүрэн бол богино хугацаанд зөвшөөрлийг шийдвэрлэх, олгохгүй уддаг байдал арилах боломжтой байна.

 Зөвшөөрлийн тухай хуулийн 5.4 дүгээр зүйлийн 1 дэх хэсэг өөрчлөлт оруулснаар зөвшөөрлийн цахим хэлбэрээр олгох боломжийг бүрдүүлж өгч байгаа, 5.5 дугаар зүйлийн 6 дахь хэсэгт зөвшөөрлийн нөхөн бүрдүүлэлтийн хугацааг ажлын хоног гэж өөрчилснөөр урт үргэлжилсэн амралтын өдрүүдийн өмнө сунгуулах хүсэлт гаргасан иргэн, хуулийн этгээдэд хүндрэл үүсэхээс сэргийлж энгийн үед хоёр долоо хонгийн хугацаанд материал бүрдүүлэх боломж бүрдэнэ.

 Түүнчлэн Засгийн газрын хэрэгжүүлэгч агентлаг-Газар зохион байгуулалт, геодези, зураг зүйн газрыг Монгол Улсын Ерөнхий сайдын эрхлэх асуудлын хүрээнд ажиллуулах болсонтой холбогдуулан Зөвшөөрлийн тухай хуульд зохих зохицуулалтыг тусгасан болно.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# АВЛИГЫН ЭСРЭГ ХУУЛЬД ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Авлигын эсрэг хуулийн 30 дугаар зүйлийн 30.9 дэх хэсгийг доор дурдсанаар өөрчлөн найруулсугай:

"30.9.Авлигатай тэмцэх газарт гүйцэтгэх ажилтан, мөрдөгч, нууцалбал зохих албаны ажилтнаар ажилласан хугацааг цэргийн алба хаасан хугацаанд тооцох ба эдгээр албан тушаалд ажилласан 1 жилийг 1 жил 3 сараар дүйцүүлэн тооцно.”

**2 дугаар зүйл.**Энэ хуулийг 2024 оны 01 дүгээр сарын 01-ний өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Авлигын эсрэг хуульд*

*өөрчлөлт оруулах тухай*

Гүйцэтгэх ажил болон мөрдөн шалгах ажиллагаа явуулах эрх бүхий төрийн тусгай байгууллагын албан хаагчдын эрх зүйн баталгааг Тагнуулын байгууллагын тухай хуулийн 25 дугаар зүйлийн 25.7-д “Гадаадын тусгай алба, байгууллага, гэмт бүлэглэлд нэвтрэн тусгай үүрэг гүйцэтгэсэн, ажиглалтын албанд болон техникийн албаны тусгай нэгжид ажилласан нэг жилийг 1 жил 4 сартай дүйцүүлэн тооцно.”, Цагдаагийн албаны тухай хуулийн 86 дугаар зүйлийн 86.2-т “Цагдаагийн алба хаагчийн ажилласан 1 жилийг 1 жил 3 сараар, цагдаагийн байгууллагын нууцалбал зохих албанд гүйцэтгэх ажилтнаар ажилласан 1 жилийг 1 жил 4 сараар тус тус тооцно” гэж тус тус заасан. Түүнчлэн Шүүхийн шийдвэр гүйцэтгэх тухай хуулийн 286 дугаар зүйлийн 286.7-д “Шүүхийн шийдвэр гүйцэтгэх байгууллагын алба хаагчийн баривчлах байр, цагдан хорих төв, цагдан хорих байр, төрөлжсөн мэргэшлийн эмнэлэг, хаалттай хорих ангид 1 жил ажилласан хугацааг 1 жил 3 сар, нээлттэй хорих анги, сургалт-хүмүүжлийн тусгай байгууллага болон харьяа бусад байгууллагад 1 жил ажилласан хугацааг 1 жил 2 сар ажилласанд тооцно”, Гамшгаас хамгаалах тухай хуулийн 50 дугаар зүйлийн 50.1-д “Онцгой байдлын байгууллагын алба хаагчийн алба хаасан хугацааг тооцохдоо алба хаасан зургаан сар тутмыг найман сард дүйцүүлэн тооцно.” гэж заасан байна.

Гэвч Авлигын эсрэг хуулийн 30 дугаар зүйлийн 30.9-д “Авлигатай тэмцэх газарт гүйцэтгэх ажилтан, мөрдөгчөөр ажилласан хугацааг цэргийн алба хаасан хугацаанд тооцно.” гэж зааснаас өөрөөр ямар нэгэн эрх зүйн зохицуулалтгүй явж ирсэн байна. Энэ нь ижил төстэй чиг үүрэг бүхий төрийн бусад тусгай байгууллагаас гүйцэтгэх ажилтан, мөрдөгчийн албан тушаалд албан хаагчийг шилжүүлэн, сэлгэн ажиллуулах тохиолдолд эрх зүйн байдал нь дордох үр дагавартай болж байна.

Иймд хууль тогтоомжийн уялдаа холбоог хангах, хуулийг нэг мөр хэрэглэх, Авлигатай тэмцэх газрын албан хаагчдын нийгмийн баталгааг хангах хүрээнд гүйцэтгэх ажилтан болон мөрдөгчийн үйл ажиллагааны онцлог, ажлын ачаалал зэргийг харгалзан энэхүү албан тушаалд ажилласан 1 жилийг 1 жил 3 сараар нэмэгдүүлэн тооцож нийгэм, эрх зүйн эрх зүйн баталгааг хангах шаардлагатай байна.

 Хуулийн төсөл батлагдсанаар албан хаагчийг сэлгэн ажиллуулах тохиолдолд эрх зүйн байдал нь дордохгүй байх нөхцөл бүрдэж авилагтай тэмцэх газрын гүйцэтгэх ажилтан, мөрдөгчөөр болон нууцалбал зохих албанд ажиллаж байгаа албан хаагчдын нийгмийн баталгаа сайжирна.

---о0о---

**МОНГОЛ УЛСЫН ХУУЛЬ**

2023 оны ... дугаар Улаанбаатар

сарын ...-ны өдөр хот

# ТӨР, ХУВИЙН ХЭВШЛИЙН ТҮНШЛЭЛИЙН ТУХАЙ ХУУЛИЙГДАГАЖ МӨРДӨХ ЖУРМЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Төр,хувийн хэвшлийн түншлэлийн тухай хуулийг дагаж мөрдөх журмын тухай хуульд дор дурдсан агуулгатай 81 дүгээрзүйл нэмсүгэй:

“81 дүгээр зүйл.Төр, хувийн хэвшлийн түншлэлийн тухай хуулийн 12 дугаар зүйлийн 12.1-д заасан Түншлэлийн төв байгуулагдах хүртэл тус төвийн чиг үүргийг төр, хувийн хэвшлийн түншлэлийн асуудал эрхэлсэн төрийн захиргааны төв байгууллага хэрэгжүүлнэ.”

**2 дугаар зүйл.**Төр,хувийн хэвшлийн түншлэлийн тухай хуулийг дагаж мөрдөх журмын тухай хуулийн 8 дугаар зүйлийн “хууль батлагдсанаас хойш 6 сарын хугацаанд” гэснийг “хууль хүчин төгөлдөр үйлчлэхээс өмнө” гэж өөрчилсүгэй.

**3 дугаар зүйл.**Энэ хуулийг Төр, хувийн хэвшлийн түншлэлийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

## ТАНИЛЦУУЛГА

*Төр, хувийн хэвшлийн түншлэлийн тухай*

*хуулийг дагаж мөрдөх журмын тухай хуульд*

*нэмэлт, өөрчлөлт оруулах тухай*

 Төр, хувийн хэвшлийн түншлэлийн тухай хуулийн 12 дугаар зүйлийн 12.1-т “Түншлэлийн төвийг Засгийн газрын шийдвэрээр түншлэлийн асуудал эрхэлсэн төрийн захиргааны төв байгууллагын харьяанд байгуулна.”, 12.3-т “Түншлэлийн төв нь аж ахуйн тооцоот төрийн өмчит үйлдвэрийн газар байх бөгөөд Төрийн болон орон нутгийн өмчийн тухай хуульд заасны дагуу Засгийн газар байгуулж, дүрмийг батална” гэж заасан.

Төрийн хэмнэлтийн тухай хуулийн 17 дугаар зүйлийн 17.1.1 дэх хэсэгт зааснаар Засгийн газар нь хэмнэлтийн талаар “чиг үүргийн давхардалтай, эсхүл чиг үүрэг ойролцоо, харилцан уялдаа бүхий үйл ажиллагаа гүйцэтгэж байгаа төсвийн байгууллага, төрийн болон олон нутгийн өмчит хуулийн этгээдийг өөрчлөн байгуулах, татан буулгах, бүтэц зохион байгуулалтыг өөрчлөх зэргээр удирдлагын зардлыг хэмнэх” арга хэмжээ авч хэрэгжүүлэхээр заасан.

 Түүнчлэн, “Төрийн өмчит болон төрийн өмчийн оролцоотой хуулийн этгээдийн шинэчлэлийн талаар авч хэрэгжүүлэх зарим арга хэмжээний тухай” Засгийн газрын 2021 оны 345 дугаар тогтоолын 1.4-д “Засгийн газрын шийдвэр гарснаас бусад тохиолдолд охин болон хараат төрийн өмчит болон төрийн өмчийн оролцоотой хуулийн этгээдийг шинээр байгуулахгүй” гэж заасан.

 Иймд Төр,хувийн хэвшлийн түншлэлийн тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай хуулийн төсөлд Түншлэлийн төвийг Засгийн газраас байгуулах хүртэл түүний чиг үүргийг түншлэлийн асуудал эрхэлсэн төрийн захиргааны төв байгууллага хэрэгжүүлэхээр тусгалаа.

---o0o---

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар... Улаанбаатар

сарын ... -ны өдөр хот

# ТОГТООЛД ӨӨРЧЛӨЛТ ОРУУЛАХ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1, Гаалийн тариф, гаалийн татварын тухай хуулийн 4 дүгээр зүйлийн 4.3 дахь хэсгийг тус тус үндэслэн Монгол Улсын Их Хурлаас ТОГТООХ нь:

1.“Тогтоолд нэмэлт, өөрчлөлт оруулах тухай” Улсын Их Хурлын 2023 оны 01 дүгээр сарын 20-ны өдрийн 10 дугаар тогтоолын 2 дугаар зүйлийн “2024 оны” гэснийг “2026 оны” гэж өөрчилсүгэй.

Гарын үсэг

## ТАНИЛЦУУЛГА

*Тогтоолд өөрчлөлт оруулах тухай*

Дэлхийн геополитикийн хурцадмал байдалтай уялдуулан Оросын Холбооны Улс (ОХУ)-д тавьсан эдийн засаг, худалдааны хориг арга хэмжээ нь улс орнуудын эдийн засагт сөргөөр нөлөөлж эхэлсэн. Тухайлбал, ОХУ-ын экспортын голлох бүтээгдэхүүн болох байгалийн хий, газрын тосны үнэ дэлхийн зах зээл дээр огцом өссөнөөр нийлүүлэлтийн тасалдал үүсэх эрсдэлийг дагуулж, улмаар импортлогч орнуудын газрын тосны бүтээгдэхүүний үнэд нөлөөлсөн.

Монгол Улсын Их Хурлаас дээрх нөхцөл байдалтай холбогдуулан автобензин, дизелийн түлшний үнийг тогтвортой байлгахад дэмжлэг үзүүлэх зорилгоор "Тогтоолд нэмэлт, өөрчлөлт оруулах тухай" Улсын Их Хурлын 2023 оны 10 дугаар тогтоолыг баталж, импортын автобензин, дизелийн түлшний гаалийн албан татварыг 0-5 хувьд багтаан тогтоох эрхийг Засгийн газарт олгосон. Тус тогтоолд заасны дагуу Засгийн газарт олгосон эрх нь 2024 онд дуусгавар болж ирэх оноос импортын автобензин, дизелийн түлшний гаалийн албан татвар 5 хувьд эргэн шилжихээр байна.

Монгол Улсын хувьд автобензин, дизелийн түлш зэрэг эдийн засагт чухал нөлөө үзүүлдэг газрын тосны бүтээгдэхүүнийхээ хэрэглээний 95 хувийг ОХУ-аас импортолдог. Түүнчлэн автобензин, дизелийн түлш зэрэг шатахууны бүлгийн бараа нь хэрэглээний үнийн индексийг тооцоход ашигладаг бараа, үйлчилгээнээс бүрдсэн хэрэглээний сагсны нийт жингийн 5.3 хувийг эзэлдэг ба үүнээс А-92 автобензин 2.7 хувь, дизель түлш 1.2 хувийг тус тус бүрдүүлдэг байна. Дотоодод шатахууны үнэ нэмэгдсэнээр бусад өргөн хэрэглээний бараа, үйлчилгээний үнэ өсөж, улмаар инфляцыг хөөрөгдөхөд нөлөөлөх эрсдэлтэй тул тухайн үеийн нөхцөл байдалтай уялдуулан гаалийн албан татварын хувь хэмжээг 0-5 хувьд тогтоох нь зүйтэй байна.

Иймд геополитикийн хурцадмал байдал үргэлжилж байгаатай холбогдуулан Засгийн газарт автобензин, дизелийн түлшний гаалийн албан татварт зохицуулалт хийх боломжийг олгосон эрхийн хугацааг 2026 он хүртэл сунгахаар “Тогтоолд өөрчлөлт оруулах тухай” Улсын Их Хурлын тогтоолын төслийг боловсрууллаа.

---o0o---

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар... Улаанбаатар

сарын ... -ны өдөр хот

# ЗАСГИЙН ГАЗРЫН ҮНЭТ ЦААС ГАРГАХ ЭРХ ОЛГОХ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1, Өрийн удирдлагын тухай хуулийн 26 дугаар зүйлийн 26.3 дахь хэсгийг тус тус үндэслэн Монгол Улсын Их Хурлаас ТОГТООХ нь:

1.Монгол Улсын Засгийн газраас 2024 онд гадаад, дотоод үнэт цаас гаргах асуудлыг Төсвийн тогтвортой байдлын тухай хууль, Өрийн удирдлагын тухай хууль, Монгол Улсын 2024 оны төсвийн тухай хууль болон Засгийн газрын өрийн удирдлагын 2023-2025 оны стратегийн баримт бичигт нийцүүлэн шийдвэрлэх эрхийг Монгол Улсын Засгийн газар /Л.Оюун-Эрдэнэ/-т олгосугай.

2.Энэ тогтоолыг 2024 оны 01 дүгээр сарын 01-ний өдрөөс эхлэн дагаж мөрдсүгэй.

Гарын үсэг

## ТАНИЛЦУУЛГА

*Засгийн газрын үнэт цаас гаргах эрх олгох тухай*

Засгийн газрын өрийн удирдлагын 2023-2025 оны стратегийн баримт бичгийн зорилтуудыг үндэслэн "Засгийн газрын үнэт цаас гаргах эрх олгох тухай” Улсын Их Хурлын тогтоолын төслийг боловсрууллаа.

Улсын Их хурлын 2022 оны 05 дугаар сарын 27-ны өдрийн 26 дугаар тогтоолоор батлагдсан Засгийн газрын өрийн удирдлагын 2023-2025 оны стратегийн баримт бичигт тусгасан зорилт 2-т “Засгийн газрын гадаад үнэт цаас төлбөрүүдийг эдийн засаг, төсөвт дарамт учруулахгүйгээр төлж, дахин санхүүжилтийн эрсдэлийг бууруулна” гэж заасан байдаг. Энэхүү зорилтын хүрээнд 2024 оны 03 дугаар сард эргэн төлөх хуваарьтай “Хуралдай” бондын төлбөр болох 392.5 сая ам.доллартой тэнцэх хэмжээний хөрөнгийг төсөвт дарамт учруулахгүйгээр өрийн зохицуулалтын арга хэмжээг авч хэрэгжүүлэхээр төлөвлөөд байна.

Түүнчлэн, дээрх стратегийн баримт бичгийн зорилт 4-т “Засгийн газрын дотоод үнэт цаасны зах зээлийн хөгжлийн дэмжих, үнэт цаасны арилжааг тогтмолжуулна.” гэж заасны дагуу Засгийн газрын дотоод үнэт цаасны анхдагч зах зээл дэх арилжаанд оролцогчдын эрэлтийг нэмэгдүүлэх, хоёрдогч зах зээл дэх үнэт цаасны хөрвөх чадварыг сайжруулах зорилгоор Засгийн газрын дотоод үнэт цаасыг хугацаанаас нь өмнө буцаан худалдан авах, зорилтот зах зээлд чиглэсэн Засгийн газрын дотоод үнэт цаасны арилжааг зохион байгуулах, дэвшилтэт технологи ашигласан систем нэвтрүүлж зах зээлийг хөгжүүлэхээр Засгийн газрын дотоод үнэт цаасыг арилжаалж эхлэхээр төлөвлөөд байна.

Төсвийн тогтвортой байдлын тухай хуулийн хүрээнд 2023 оны төсвийн алдагдлыг санхүүжүүлэх, цаашлаад Засгийн газрын өрийн оновчтой багцын бүтцийг бий болгох, Засгийн газрын санхүүжилтийн хэрэгцээг бага зардлаар, боломжит эрсдэлийн түвшинд байлгах зорилгоор Засгийн газрынүнэт цаасыг олон улсын болон дотоодын зах зээлд арилжаална.

---о0о---

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар... Улаанбаатар

сарын ... -ны өдөр хот

# ЗАСГИЙН ГАЗРЫН ӨРИЙН БАТАЛГАА ГАРГАХ ЗӨВШӨӨРӨЛ ОЛГОХ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1, Өрийн удирдлагын тухай хуулийн 6 дугаар зүйлийн 6.2.3 дахь заалтыг тус тус үндэслэн Монгол Улсын Их Хурлаас ТОГТООХ нь:

1.Дараах арга хэмжээ авч хэрэгжүүлэхийг Монгол Улсын Засгийн газар /Л.Оюун-Эрдэнэ/-т зөвшөөрсүгэй:

1/Бүгд Найрамдах Хятад Ард Улсын Хөгжлийн банкны 420 сая юанийн санхүүжилтээр хэрэгжиж байгаа “Чойбалсан Дулааны цахилгаан станцын суурилагдсан хүчин чадлыг 50 МВт-аар өргөтгөх” төслийн зээлийн үндсэн болон хүүгийн төлбөрт зориулж Монгол Улсын Хөгжлийн банканд 2024 оны төсвийн жилд Засгийн газрын өрийн баталгаа гаргах;

2/Газрын тосны бүтээгдэхүүний үнийн өсөлт, хомсдолоос сэргийлэх, нөөц бүрдүүлэх нөхцөл үүссэн тохиолдолд эх үүсвэрийг татан төвлөрүүлэх зорилгоор 2024 онд багтаан эргэн төлөх нөхцөлтэй хийгдэх зээллэгт Засгийн газрын өрийн баталгаа гаргах.

2.Энэ тогтоолыг 2024 оны 01 дүгээр сарын 01-ний өдрөөс эхлэн дагаж мөрдсүгэй.

Гарын үсэг

## ТАНИЛЦУУЛГА

*Засгийн газрын өрийн баталгаа гаргах зөвшөөрөл олгох тухай*

 1.“Чойбалсангийн ДЦС-ыг 50 МВт-аар өргөтгөх, шинэчлэх” төслийн талаар

“Дорнод бүсийн эрчим хүчний систем” ТӨХК нь “Чойбалсан ДЦС-ын суурилагдсан хүчин чадлыг 50 МВт-аар нэмэгдүүлж, өргөтгөх төсөл”-ийг хэрэгжүүлж байна. Уг төсөл хэрэгжсэнээр Дорнод, Сүхбаатар аймгийн 36 сум, багийн 25,139 айл өрх, 3,133 аж ахуйн нэгж, албан байгууллага, уул уурхайн 13 ордын олборлох үйлдвэрүүдийг тасралтгүй, найдвартай эрчим хүчээр хангагдах юм. Түүнчлэн зүүн бүсэд үйл ажиллагаа явуулж байгаа Петрочайна дачин тамсаг ХХК, Цайрт минерал ХХК, ХХЕМ ХХK, Эм Эл Цахиурт овоо ХХК-ийн хэрэгжүүлж байгаа төслүүдийн өсөн нэмэгдэж байгаа эрчим хүчний хэрэгцээг хангахын зэрэгцээ цаашид төлөвлөсөн бүтээн байгуулалтын төслүүдийн эрчим хүчний хэрэгцээг байгаль орчинд ээлтэй технологи бүхий дотоодын эх үүсвэрээс бүрэн хангах ач холбогдолтой юм.

Энэхүү төслийн санхүүжилтийн 75 хувь буюу 420.0 сая юанийг Монгол Улсын Хөгжлийн банк (Хөгжлийн банк) нь Хятадын Хөгжлийн банкнаас татан төвлөрүүлэх зээлийн гэрээг 2020 оны 12 дугаар сарын 25-ны өдөр байгуулсан ба үлдэх 25 хувийг улсын төсвөөс 2023 онд бүрэн санхүүжүүлээд байна.

 Төслийн барилга угсралтын ажлын гүйцэтгэл одоогоор 65 хувьтай байгаа бөгөөд 2023 оны 4 дүгээр улиралд багтаан бүрэн ашиглалтад оруулахаар төлөвлөж байна. “Дорнод бүсийн эрчим хүчний систем” ТӨХК-аас 2023 оны 4 дүгээр сараас хойш нийт 166.7 сая юанийн санхүүжилтийн хүсэлт хүргүүлсэн боловч БНХАУ-ын Хөгжлийн банк одоогоор шийдвэрлээгүй байна.

Санхүүжилт саатсан шалтгаан нь Хөгжлийн банкны 2022 оны санхүүгийн аудитлагдсан тайлангаар банкны “тогтвортой санхүүжилтийн харьцаа” 37.8% байсан нь Монголбанкнаас тогтоосон шаардлагыг хангаагүйтэй холбоотой. Энэ нь Хөгжлийн банкны олон улсын зах зээлд гаргасан 500.0 сая ам.долларын Евробонд болон Япон улсын зах зээлд Засгийн газрын баталгаатай гаргасан 30.0 тэрбум иений бондын хугацаа энэ оны 4 дүгээр улиралд дуусах хуваарийн дагуу урт хугацаат санхүүжилтийн дүн буурсантай холбоотой юм. Зохистой харьцааны шалгуур үзүүлэлтийг хангаагүй байх нь Зээлийн гэрээний хүрээнд үүргийн зөрчил үүсэж, улмаар Хятадын Хөгжлийн банк зээлийг хугацаанаас өмнө дуудах эрсдэл үүссэн бөгөөд нэмэлт санхүүжилтийг ашиглах боломжгүй болсон.

Дээрх үлдэгдэл санхүүжилтийг шийдвэрлэхээр Монгол Улсын Хөгжлийн банкны зүгээс БНХАУ-ын Хөгжлийн банктай удаа дараа хэлцэл хийсэн бөгөөд БНХАУ-ын Хөгжлийн банкнаас дараах шаардлагуудыг тавьсан. Үүнд:

1. Хөгжлийн банкны Хятадын Хөгжлийн банкнаас авах зээлд Монгол Улсын Засгийн газраас баталгаа гаргах;
2. Засгийн газрын баталгааны хугацаанд 2023-2024 онуудад төлөгдөх зээлийн эргэн төлөлтийн төлбөрийг эскроу дансанд байршуулах;
3. Хөрөнгө барьцаалах зэрэг болно.

Иймд үүссэн нөхцөл байдлыг харгалзан Монгол Улсын Хөгжлийн банкны зүгээс ирүүлсэн хүсэлт, өндөр ач холбогдол бүхий стратегийн төслийг төлөвлөсөн хугацаанд ашиглалтад оруулах эдийн засгийн зайлшгүй хэрэгцээ шаардлагын үүднээс Монгол Улсын Хөгжлийн банканд Засгийн газрын өрийн баталгаа гаргах шийдвэрийн төсөл боловсруулав.

2. Газрын тосны бүтээгдэхүүний үнийн өсөлтөөс сэргийлэх талаар

Бүтээгдэхүүний хил үнийн өсөлтөөс үүдэн өргөн хэрэглээний АИ-92 автобензинийн жижиглэнгийн үнэ 2022 оны 04 дүгээр сард өнөөдрийн зарагдаж байсан 2390 төгрөг дээр 900 орчим төгрөгөөр нэмэгдэх нөхцөл байдал үүссэн. Улмаар Уул уурхай, хүнд үйлдвэрийн яамнаас ОХУ-ын Роснефть нээлттэй хувьцаат нийгэмлэгтэй хэлэлцээр хийж АИ-92 автобензинийн хил үнэ 1110 тонн/ам.долларыг 840 ам.доллар болгон бууруулсан бөгөөд энэхүү хэлэлцээрийн гол нөхцөл нь 2022 оны 4, 5, 6 дугаар саруудын нийт хэрэглээ болох 120.0 мянган тонн бүтээгдэхүүний захиалгын төлбөр 100,800,000 ам.доллартой тэнцэх хэмжээний эх үүсвэрийн 85 хувьд Засгийн газрын өрийн баталгаа гаргасан. Засгийн газрын өрийн баталгаа гаргуулсан аж ахуйн нэгжүүд зээлийн төлбөрийг хоцроосон тохиолдол гараагүй бөгөөд газрын тосны бүтээгдэхүүний борлуулалтыг амжилттай хийсэн.

Түүнчлэн АИ-92 автобензиний гаалийн албан татвар, дизель түлшний онцгой албан татварыг тэглэснээр 2022 оны сүүлийн улиралд автобензиний жижиглэнгийн борлуулалтын үнэ литр тутамд 781-1,103 төгрөгөөр буурсан. Засгийн газрын өрийн баталгаа гаргуулсан аж ахуйн нэгжүүд зээлийн төлбөрийг хоцроосон тохиолдол гараагүй бөгөөд газрын тосны бүтээгдэхүүний борлуулалтыг амжилттай хийж чадсан болно.

 Цаашид газрын тосны бүтээгдэхүүний хил үнийн өсөлт, шатахууны экспортлогч улсын шийдвэрээс шалтгаалан газрын тосны бүтээгдэхүүн хомсдох нөхцөл байдал үүсэх эрсдэлээс урьдчилан сэргийлэх зорилгоор Засгийн газар болон шатахуун импортлогч байгууллагуудад дутагдаж болзошгүй санхүүжилтийн нөөцийг бүрдүүлэх нь зүйтэй гэж үзсэн болно.

Иймд санхүүжилтийг түргэн, шуурхай шийдвэрлэх, төлбөрийг цаг алдалгүй гүйцэтгэх нөхцөлийг бүрдүүлэхэд Засгийн газрын өрийн баталгаа гаргах замаар дэмжлэг үзүүлэх зорилгоор УИХ-ын тогтоолын төслийг боловсруулав.

---o0o---

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар... Улаанбаатар

сарын ... -ны өдөр хот

# ТОГТООЛЫН ХАВСРАЛТАД НЭМЭЛТ, ӨӨРЧЛӨЛТ ОРУУЛАХ ТУХАЙ

Монгол Улсын Засгийн газрын тухай хуулийн 12 дугаар зүйлийн 1 дэх хэсгийг үндэслэн Монгол Улсын Их Хурлаас ТОГТООХ нь:

1."Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай" Монгол Улсын Их Хурлын 2020 оны 07 дугаар сарын 07-ны өдрийн 07 дугаар тогтоолын хавсралтаар баталсан "Төрийн захиргааны байгууллагын тогтолцоо, бүтцийн ерөнхий бүдүүвч"-ийн Монгол Улсын Ерөнхий сайдын эрхлэх асуудлын хүрээний “Засгийн газрын хэрэгжүүлэгч агентлаг” гэсэн хэсэгт "2.Газар зохион байгуулалт, геодези, зураг зүйн ерөнхий газар" гэж нэмсүгэй.

2."Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай" Монгол Улсын Их Хурлын 2020 оны 07 дугаар сарын 07-ны өдрийн 07 дугаар тогтоолын хавсралтаар баталсан "Төрийн захиргааны байгууллагын тогтолцоо, бүтцийн ерөнхий бүдүүвч"-ийн “Засгийн газрын хэрэгжүүлэгч агентлаг” хэсгийн “2, 3, 4, 5, 6, 7, 8, 9, 10, 11, 12, 13, 14, 15, 16, 17” гэсэн дугаарыг “3, 4, 5, 6, 7, 8, 9, 10, 11,12, 13, 14, 15, 16, 17, 18” гэж өөрчилсүгэй.

3."Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай" Монгол Улсын Их Хурлын 2020 оны 07 дугаар сарын 07-ны өдрийн 07 дугаар тогтоолын хавсралтаар баталсан "Төрийн захиргааны байгууллагын тогтолцоо, бүтцийн ерөнхий бүдүүвч"-ийн Барилга, хот байгуулалтын сайдын эрхлэх асуудлын хүрээний “Засгийн газрын хэрэгжүүлэгч агентлаг” хэсгийн “18. Газар зохион байгуулалт, геодези, зураг зүйн газар” гэснийг хассугай.

4.Энэ тогтоолыг 2024 оны 01 дүгээр сарын 01-ний өдрөөс эхлэн дагаж мөрдсүгэй.

Гарын үсэг

## ТАНИЛЦУУЛГА

*Тогтоолын хавсралтад нэмэлт,*

*өөрчлөлт оруулах тухай*

Засгийн газрын хэрэгжүүлэгч агентлаг-Газар зохион байгуулалт, геодези, зураг зүйн газрыг Монгол Улсын Ерөнхий сайдын эрхлэх асуудлын хүрээнд ажиллуулах болсонтой холбогдуулан Монгол Улсын Засгийн газрын тухай хуульд нэмэлт өөрчлөлт оруулах тухай хуулийн төсөлтэй уялдуулж Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай" Улсын Их Хурлын тогтоолын хавсралтад нэмэлт, өөрчлөлт оруулах тухай шийдвэрийн төслийг боловсрууллаа.

Улсын Их Хурлын тогтоолын төсөл батлагдсанаар газрын харилцаа, геодези, зураг зүйн асуудал Монгол Улсын Ерөнхий сайдын эрхлэх асуудлын хүрээнд хамаарч хот, хөдөөгийн сэргэлт, газар зохион байгуулалтын асуудлыг хамтад нь шийдвэрлэх боломж бүрдэнэ.

---о0о---

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар... Улаанбаатар

сарын ... -ны өдөр хот

# МОНГОЛ УЛСЫН 2024 ОНЫ ТӨСВИЙН ТУХАЙ ХУУЛЬ БАТЛАГДСАНТАЙ ХОЛБОГДУУЛАН АВАХ ЗАРИМ АРГА ХЭМЖЭЭНИЙ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1, Монгол Улсын Их Хурлын чуулганы хуралдааны дэгийн тухай хуулийн 72 дугаар зүйлийн 72.2 дахь хэсгийг тус тус үндэслэн Монгол Улсын Их Хурлаас ТОГТООХ нь:

1.Шинэ сэргэлтийн бодлогыг хэрэгжүүлж, төвлөрлийг сааруулах зорилгоор 2024 оныг “Хот, хөдөөгийн сэргэлтийг дэмжих” жил болгон зарласугай.

2.Дараах арга хэмжээг авч хэрэгжүүлэхийг Монгол Улсын Засгийн газар /Л.Оюун-Эрдэнэ/-т даалгасугай:

1/орон нутагт иргэд шилжин, тогтвортой суурьших орчин нөхцөлийг бүрдүүлэх зорилгоор иргэдийг орон сууцжуулахад чиглэсэн төсөл, арга хэмжээг тухайн орон нутгийн онцлог, дэд бүтцийн бэлэн байдал, иргэд, зорилтот бүлгийн шаардлагатай уялдуулан зохион байгуулах;

2/хөдөөд орон сууцны нийлүүлэлтийг нэмэгдүүлэх төсөл, арга хэмжээнд шаардагдах санхүүжилтийг төр, хувийн хэвшлийн түншлэл, улс, орон нутгийн төсөв, олон улсын байгууллагын хөнгөлөлттэй зээл, тусламжийн эх үүсвэрээс бүрдүүлэх замаар олон талын оролцоог хамарсан хамтын санхүүжилтээр шийдвэрлэх;

3/байгаль орчинд ээлтэй, эрчим хүчинд хэмнэлттэй  орон сууцны нийлүүлэлтийг нэмэгдүүлэхэд чиглэсэн урт хугацааны ногоон санхүүжилтийн арга хэрэгслийг нэвтрүүлэх;

4/иргэдийг орон сууцжуулах арга хэмжээг амжилттай хэрэгжүүлж байгаа орон нутгийг санхүүгийн дэмжлэгээр урамшуулах механизм бүрдүүлж, сайн туршлагыг сурталчлах ажлыг зохион байгуулах;

5/төрийн захиргаа, төрийн нийтлэг үйлчилгээний албан хаагчдад олгох орон нутгийн нэмэгдлийг аймгийн төвийн сум болон нийслэлийн Багануур, Багахангай, Налайх дүүрэгт 20 хувиар, аймгийн төвөөс бусад суманд 40 хувиар тус тус тооцож хуваарилах;

6/орон нутгийн тохижилт үйлчилгээний ажилчдын үндсэн цалинг 20 хувиар нэмэгдүүлэх;

 7/анхан шатлалын эрүүл мэндийн тусламж үйлчилгээний санхүүжилтийг бүс нутгийн онцлогийг харгалзан ялгаатай хуваарилах, иргэдийг тусламж үйлчилгээний шатлал хооронд хүнд суртал, чирэгдэлгүйгээр шуурхай шилжүүлдэг байх зэрэг зохицуулалтын оновчтой арга хэрэгслийг 2023 онд багтаан шийдвэрлэж, 2024 оны 01 дүгээр сарын 01-ний өдрөөс эхлэн хэрэгжүүлэх;

 8/өвчлөлөөс урьдчилан сэргийлэх, эрт илрүүлэх үзлэг, шинжилгээ, оношилгоог үргэлжлүүлэн эрчимжүүлж үүнд хөдөөгийн хүн хамрагдалтыг нэмэгдүүлэх аян зохион байгуулах;

 9/Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн дагуу гэрээний үүргээ биелүүлээгүй аж ахуйн нэгжийг тендер шалгаруулалтад оролцох эрхээ хязгаарлуулсан этгээдийн жагсаалтад бүртгэж улирал бүр мэдээлэх, хэрэгжилтийг хангуулах;

10/төсвийн хөрөнгө оруулалтаар хэрэгжүүлэх төсөл, арга хэмжээг төлөвлөх, хэрэгжүүлэх, хяналт тавих, ашиглалтад хүлээн авах, өмчид хүлээн авах үйл ажиллагаанд ногоон байгууламжийн стандарт болон тусгай хэрэгцээт иргэдийн хэрэгцээнд нийцсэн байдлын стандартыг чанд мөрдөж хэрэгжүүлэх, зохион байгуулах;

11/Газрын тухай хуульд нэмэлт, өөрчлөлт оруулах тухай хуулийн 1 дүгээр зүйлийн "18.1.10" дэх заалтын хэрэгжилтийг хангах хүрээнд Газрын багц хуулийн төсөл, Ашигт малтмалын тухай Чөлөөт бүсийн тухай, Байгаль орчныг хамгаалах тухай, Тусгай хамгаалалттай газар нутгийн тухай хуульд тус тус нэмэлт, өөрчлөлт оруулах тухай хуулийн төслийг тус тус боловсруулан 2023 оны 12 дугаар сарын 31-ний дотор Улсын Их Хуралд өргөн мэдүүлэх.

3.Дараах арга хэмжээ авч ажиллахыг аймаг, сумын Засаг дарга нарт даалгасугай.

1/орон сууц барихад шаардлагатай газрын зөвшөөрөл бусад холбогдох зохицуулалт, шаардлагатай санхүүжилтийг өөрт хуулиар олгогдсон эрх мэдлийн хүрээнд болон Иргэдийн Төлөөлөгчдийн Хурлаар хэлэлцүүлж, шийдвэрлэх;

2/чадварлаг боловсон хүчнийг орон нутагт шилжин тогтвор суурьшилтай амьдрах таатай нөхцөл бүхий хөтөлбөр, арга хэмжээг санаачилж орон нутгийн онцлогтоо тохируулан хэрэгжүүлэх;

3/аймаг, сумын орон нутгийн хөгжлийн санд хуваарилсан хөрөнгийг “Шинэ сэргэлтийн бодлого”-ын хот, хөдөөгийн сэргэлтийг дэмжих чиглэлээр Засгийн газраас тодорхойлсон хөтөлбөр, арга хэмжээнд зарцуулах. Хөтөлбөр арга хэмжээний ач холбогдлыг орон нутгийн иргэдэд таниулан сурталчлах ажлыг зохион байгуулах;

4/нийслэл Улаанбаатар хотод бүртгэлтэй аж ахуйн нэгж, байгууллага үйл ажиллагаагаа орон нутагт шилжүүлэх, салбараа нээх зэрэг тохиолдолд ажлын байр болон ажилчдын орон сууцны барилга барих газрын зөвшөөрлийг холбогдох хууль, журамд заасны дагуу саадгүй, шуурхай олгох.

4.Орон сууцны ипотекийн зээлийн эрэлт, төвлөрлийг сааруулах төрийн бодлоготой уялдуулж ипотекийн хөтөлбөрийн эх үүсвэрийг нийслэл болон орон нутагт тэгш хүртээмжтэй, үе шаттай нэмэгдүүлэхийг Монголбанкны Ерөнхийлөгч /Б.Лхагвасүрэн/-д даалгасугай.

5.Энэ тогтоолын хэрэгжилтэд хяналт тавьж ажиллахыг Төсвийн байнгын хороо /Г.Тэмүүлэн/-д даалгасугай.

Гарын үсэг

## ТАНИЛЦУУЛГА

*"Монгол Улсын 2024 оны төсвийн тухай хууль*

*батлагдсантай холбогдуулан авах*

*зарим арга хэмжээний тухай*

Монгол Улсын эдийн засаг 2024 онд 7.0 хувиар өсөж, нэрлэсэн дотоодын нийт бүтээгдэхүүн 74 их наяд төгрөгт, нэгдсэн төсвийн нийт орлого 27.2 их наяд төгрөг, тэнцвэржүүлсэн орлого 25.3 их наяд төгрөгт хүрэхээр байна.

Монгол Улсын Засгийн газраас 2024 онд баримтлах төсөв, санхүүгийн бодлого нь Шинэ сэргэлтийн бодлогын хот, хөдөөгийн сэргэлтийг дэмжихэд чиглэгдэж байна. Энэ хүрээнд иргэд, аж ахуй эрхлэгчдэд татварын хөнгөлөлт үзүүлэх, хөдөө орон нутагт орон сууцны хүртээмжийг нэмэгдүүлэх, тэтгэвэр, тэтгэмж, төрийн албан хаагчдын цалин, нийгмийн баталгааг сайжруулах зэрэг багц арга хэмжээг хэрэгжүүлэхээр тооцсон болно.

Иймд хот, хөдөөгийн сэргэлтийг дэмжих төсвийн бодлогын хэрэгжилтийг эрчимжүүлэх зорилгоор Засгийн газар, орон нутгийн засаг захиргаа, Монголбанкны зүгээс анхаарч хэрэгжүүлбэл зохих арга хэмжээг тусгасан Улсын Их Хурлын тогтоолын төслийг боловсрууллаа.

Тогтоолын төсөл батлагдсанаар Шинэ сэргэлтийн бодлогод тусгагдсан Хөдөөгийн сэргэлтийг дэмжих зорилт төсвийн бодлогын хүрээнд хангагдах ач холбогдолтой.

---оОо---

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар... Улаанбаатар

сарын ... -ны өдөр хот

# АВЛИГАТАЙ ТЭМЦЭХ ГАЗРЫН АЛБАН ХААГЧИЙН АЛБАН ТУШААЛЫН ЦАЛИНГИЙН ХЭМЖЭЭГ ШИНЭЧЛЭН ТОГТООХ ТУХАЙ

Авлигын эсрэг хуулийн 29 дүгээр зүйлийн 29.6, Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг тус тус үндэслэн Монгол Улсын Их Хурлаас ТОГТООХ нь:

1. Авлигатай тэмцэх газрын албан хаагчийн албан тушаалын цалингийн хэмжээг хавсралтаар шинэчлэн баталсугай.
2. Энэ тогтоол баталсантай холбогдуулан "Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай" Монгол Улсын Их Хурлын 2021 оны 11 дүгээр сарын 11-ний өдрийн 85 дугаар тогтоолыг хүчингүй болсонд тооцсугай.
3. Энэ тогтоолыг 2023 оны 12 дугаар сарын 01-ний өдрөөс эхлэн дагаж мөрдсүгэй.

Гарын үсэг

Монгол Улсын Их Хурлын 2023 оны . . .

дугаар тогтоолын хавсралт

АВЛИГАТАЙ ТЭМЦЭХ ГАЗРЫН АЛБАН ХААГЧИЙН

АЛБАН ТУШААЛЫН ЦАЛИНГИЙН ХЭМЖЭЭ

|  |  |  |
| --- | --- | --- |
|  Д/д |  Албан тушаал | Албан тушаалын сарын цалингийн хэмжээ/төгрөгөөр/ |
| 1 | Авлигатай тэмцэх газрын дарга | 4 338 298 |
| 2 | Авлигатай тэмцэх газрын дэд дарга | 4 041 128 |
| 3 | Хэлтсийн дарга | 3 984 234 |
| 4 | Албаны дарга | 3 670 140 |
| 5 | Ахлах ажилтан | 3 493 365 |
| 6 | Ажилтан | 3 293 035 |
| 7 | Туслах ажилтан | 1 880 970 |

---о0о---

## ТАНИЛЦУУЛГА

*Авлигатай тэмцэх газрын албан хаагчийн*

*албан тушаалын цалингийн хэмжээг*

*шинэчлэн тогтоох тухай*

Авлигын эсрэг хуулийн 29 дүгээр зүйлийн 29.1-д “Авлигатай тэмцэх газрын зардлыг улсын төсвөөс санхүүжүүлж, үйл ажиллагаа явуулах эдийн засгийн баталгааг төр хангана”, 29.2-т “Авлигатай тэмцэх газрын төсвийг улсын төсөвт тусгайлан тусгах бөгөөд энэхүү төсөв нь үйл ажиллагаагаа хараат бусаар хэрэгжүүлэх шаардлагыг хангасан байна”, УИХ-ын 2023 оны 59 дүгээр тогтоолоор батлагдсан “Авлигатай тэмцэх үндэсний хөтөлбөр 2023-2030”-д авлигатай тэмцэх чиг үүрэг бүхий байгууллагын хараат бус, бие даасан байдлыг хангаж, аливаа нөлөөллийн эрсдэлийг бууруулна” гэж заасан.

 Авлигатай тэмцэх газрын албан хаагчдын цалингийн хэмжээг адил төстэй чиг үүрэг гүйцэтгэдэг төрийн бусад хууль сахиулах байгууллагын албан хаагчийн цалингаас 50-60 хувь өндөр байх жишгийг баримталсан байдаг.

Өнөөдрийн байдлаар цалин, хөдөлмөрийн хөлс түүнтэй адилтгах орлогыг үйл ажиллагааны уялдаа бүхий шүүх, прокурорын байгууллагатай харьцуулахад 10-20 хувиар доогуур байна. Байцаан шийтгэх ажиллагааны хувьд тус газрын процессын дагуу хийгдсэн ажил дээр үндэслэн прокурор, шүүхийн байгууллагын ажиллагаа явагддаг бөгөөд анхан шатны үндсэн ажлыг гүйцэтгэдэг байгууллагын албан хаагчийн цалин нь дээрх шүүх эрх мэдэл, хууль хяналтын байгууллагын албан хаагчийн албан тушаалын цалингаас бага байх нь хараат бус байдлаар ажиллах эдийн засгийн баталгаа нөхцөлийг хангах хуулийн шаардлага хангагдахгүй байна.

Иймд адил төстэй чиг үүрэг гүйцэтгэж байгаа төрийн албан хаагчийн албан тушаалын цалингийн сүлжээ, доод жишигтэй дүйцүүлэн Авлигын эсрэг хуулийн 29 дүгээр зүйлийн 29.6 дахь хэсэгт заасныг баримтлан хуулиар тусгайлан эрх олгосон чиг үүргийг хараат бусаар, бие даан хэрэгжүүлэх, мэргэшсэн, чадварлаг, дадал туршлага бүхий мэргэжлийн албан хаагчдыг тогтвор суурьшилтай ажиллуулах, хүний нөөцийн чадавхыг бэхжүүлэх зорилгоор “Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай” Улсын Их Хурлын тогтоолын төслийг боловсруулав.

---о0о---

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар... Улаанбаатар

сарын ... -ны өдөр хот

# ЗАСГИЙН ГАЗАРТ ЧИГЛЭЛ ӨГӨХ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг үндэслэн Монгол Улсын Их Хурлаас ТОГТООХ нь:

1. Хөгжлийн бодлогын баримт бичигт тусгагдсан болон тээвэр, логистикийн өрсөлдөх чадварыг дээшлүүлэх, ачаа тээврийн урсгалыг сайжруулах, төмөр зам, нисэх буудал, авто зам, замын байгууламжийн сүлжээг өргөтгөн шинэчлэх, боомтын хүчин чадлыг сайжруулах, эрчим хүчний үйлдвэрлэл, хангамжийг нэмэгдүүлэх, Нийслэл Улаанбаатар хотын түгжрэлийг бууруулах, төвлөрлийг сааруулах, шинэ суурьшлын бүс, хот байгуулах дэд бүтэц бий болгох болон төрийн үйлчилгээний салбарын төсөл хөтөлбөрийг хувийн хэвшлийн хөрөнгө оруулалтыг нэн тэргүүнд дэмжих зарчимд тулгуурлан Төр, хувийн хэвшлийн түншлэлийн тухай хуулийн хүрээнд хэрэгжүүлэх талаар судлан, холбогдох арга хэмжээг авч ажиллахыг Монгол Улсын Засгийн газар /Л.Оюун-Эрдэнэ/-т даалгасугай.
2. Энэ тогтоолын биелэлтэд хяналт тавьж ажиллахыг Монгол Улсын Их Хурлын Эдийн засгийн байнгын хороо /Ц.Цэрэнпунцаг/-нд даалгасугай.

Гарын үсэг

## ТАНИЛЦУУЛГА

*Засгийн газарт чиглэл өгөх тухай*

Хөгжлийн сэргэлтийг дэмжих бодлогын баримт бичигт тусгагдсан болон тээвэр, логистикийн өрсөлдөх чадварыг дээшлүүлэх, ачаа тээврийн урсгалыг сайжруулах, хилийн боомтуудыг хатуу хучилттай авто замаар холбох, хилийн боомтуудын нэвтрүүлэх хүчин чадлыг нэмэгдүүлэх, дулааны цахилгаан станцуудын хүчин чадлыг өргөтгөх, байгаль орчинд ээлтэй, шинжлэх ухаан, дэвшилтэт технологид суурилсан эрчим хүчний шинэ эх үүсвэр барих, Нийслэл Улаанбаатар хотын түгжрэлийг бууруулах, төвлөрлийг сааруулах, шинэ суурьшлын бүс, хот байгуулах дэд бүтэц шинээр бий болгох болон төрийн үйлчилгээний салбарын томоохон төсөл, хөтөлбөрийг Улсын төсвийн хөрөнгө оруулалтаар хэрэгжүүлэхэд хүндрэлтэй, төсвийн хөрөнгө оруулалт хүрэлцээгүй тул хувийн хэвшлийн хөрөнгө оруулалтыг дэмжих замаар төр, хувийн хэвшлийн түншлэлийн зарчимд тулгуурлан хэрэгжүүлэх нь зүйтэй байна.

 Иймд дээрх салбаруудад хэрэгжих тэргүүлэх ач холбогдолтой төсөл, хөтөлбөрүүдийг 2023 оны 12 дугаар сарын 31-ний өдрөөс хүчин төгөлдөр мөрдөгдөж эхлэх Төр, хувийн хэвшлийн түншлэлийн тухай хуулийн хүрээнд түншлэлийн зарчмаар хэрэгжүүлэх талаар судлан, холбогдох арга хэмжээ авах талаар Монгол Улсын Их Хурлын тогтоолын төслийг боловсрууллаа.

---о0о---